Diari Oficial de la Generalitat Valenciana


Sumari del DOGV 8607, del 06-08-2019 (2019/7956)

RESOLUCIÓ de 30 de juliol de 2019, de la Conselleria d'Innovació, Universitats, Ciència i Societat Digital, per la qual es convoquen, per a l'exercici 2020, subvencions del Programa per a la promoció de la investigació científica, el desenvolupament tecnològic i la innovació a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8607

Data del DOGV
:   06-08-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/7956


Data del document
:   30-07-2019

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * ajuda pública

RESOLUCIÓ de 30 de juliol de 2019, de la Conselleria d'Innovació, Universitats, Ciència i Societat Digital, per la qual es convoquen, per a l'exercici 2020, subvencions del Programa per a la promoció de la investigació científica, el desenvolupament tecnològic i la innovació a la Comunitat Valenciana. [2019/7956]  
Mitjançant l'Ordre 86/2016, de 21 de desembre, modificada per l'Ordre 37/2017 de 26 de setembre, de la Conselleria d'Educació, Investigació, Cultura i Esport, s'estableixen les bases reguladores per a la concessió de subvencions del Programa per a la promoció de la investigació científica, el desenvolupament tecnològic i la innovació (R+D+I) a la Comunitat Valenciana (DOGV 7943, de 23 de desembre de 2016, i DOGV 8137, de 28 de setembre de 2017), i en el títol II de l'Ordre 86/2016 es regulen les disposicions específiques per a la concessió i tramitació de les subvencions del:  
- Subprograma de recursos humans dedicats a activitats d'R+D+I.  
  
- Subprograma per a la consolidació i enfortiment de projectes i grups d'R+D+I.  
- Subprograma d'internacionalització de la investigació i de la divulgació de la ciència.  
- Subprograma per a la promoció i dinamització dels parcs científics de les universitats públiques valencianes.  
En virtut d'allò que s'ha exposat i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte i condicions de la concessió de la subvenció  
1. Convocar per a l'exercici 2020 les diferents subvencions dels subprogrames d'R+D+I regulades en l'Ordre 86/2016, de 21 de desembre, modificada per l'Ordre 37/2017, de 26 de setembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions del Programa per a la promoció de la investigació científica, el desenvolupament tecnològic i la innovació a la Comunitat Valenciana (bases reguladores en les referències posteriors a aquesta norma). Aquestes convocatòries figuren com a annexos de la present resolució:  
a) Subvencions per a la contractació de personal investigador de caràcter predoctoral: annex I.  
b) Subvencions per a estades de contractats predoctorals en centres d'investigació fora de la Comunitat Valenciana: annex II.  
c) Subvencions del Programa Santiago Grisolía: annex III.  
d) Subvencions per a la contractació de personal investigador en fase postdoctoral: annex IV.  
e) Subvencions per a donar suport a la contractació de personal investigador doctor de les ajudes Ramón y Cajal, per part de centres d'investigació de la Comunitat Valenciana: annex V.  
f) Subvencions per a la contractació de personal de suport vinculat a un projecte de transferència tecnològica: annex VI.  
g) Subvencions per a la realització d'estades de personal investigador doctor en empreses de la Comunitat Valenciana: annex VII.  
h) Subvencions per a estades de personal investigador doctor en centres d'investigació radicats fora de la Comunitat Valenciana: annex VIII.  
i) Subvencions per a la realització de projectes d'R+D+I desenvolupats per grups d'investigació emergents: annex IX.  
j) Subvencions per a grups d'investigació consolidables: annex X  
  
k) Subvencions per al Programa Prometeu per a grups d'investigació d'excel·lència: annex XI.  
l) Subvencions a l'excel·lència científica de júniors investigadors: annex XII.  
m) Subvencions per a la captació de projectes europeus o altres programes de caràcter internacional: annex XIII.  
n) Subvencions per a l'organització i difusió de congressos, jornades i reunions científiques, tecnològiques, humanístiques o artístiques de caràcter internacional: annex XIV.  
o) Subvencions per a la promoció i dinamització dels parcs científics: annex XV.  
2. Les condicions per a la sol·licitud, tramitació, resolució i notificació seran les establides en les esmentades bases reguladores.  
  
Segon. Finançament i import de la convocatòria  
1. Les subvencions que es convoquen per a l'exercici 2020 per la present resolució es finançaran amb càrrec a la línia S4015000 del programa pressupostari 542.50 «Investigació, desenvolupament tecnològic i innovació» del pressupost de despeses de la Generalitat, amb un import estimat de 41.381.390,00 euros, condicionat a l'existència de crèdit adequat i suficient per a això en els pressupostos de la Generalitat per a l'any 2020. L'import global màxim per a l'exercici 2020 es farà públic per una resolució de la Conselleria d'Innovació, Universitats, Ciència i Societat Digital.  
2. El pagament anticipat del 100 per cent de l'import de les subvencions la convocatòria de les quals s'efectua per la present resolució es realitzarà si la Llei de pressupostos de la Generalitat, o una altra norma, així ho estableixen.  
  
Tercer. Persones beneficiàries  
Podran ser persones beneficiàries d'aquestes subvencions aquelles previstes en les bases reguladores, sempre que complisquen amb els requisits fixats en aquestes i en el que addicionalment es dispose en els annexos d'aquesta convocatòria.  
  
Quart. Sol·licituds i documentació  
1. Els models d'impresos normalitzats (sol·licituds i la resta de documentació) estaran disponibles en la seu electrònica de la Generalitat (https://sede.gva.es)   
2. La presentació de sol·licituds i de la documentació exigida per a cada convocatòria es realitzarà de conformitat amb el que s'estableix en l'article 14 de les bases reguladores, així com, amb el que es disposa en la present resolució.  
3. Les persones que no utilitzen la signatura electrònica remetran telemàticament la seua sol·licitud i tota la documentació requerida. La sol·licitud s'imprimirà i, amb signatures originals, es presentarà en el lloc i termini que estableix la present convocatòria.  
4. Les sol·licituds hauran de comptar, excepte que en el corresponen annex de la convocatòria s'establisca una altra cosa, amb la signatura de qui tinga la representació legal de l'entitat en matèria d'investigació i de qui figure com a investigador responsable del projecte. La signatura del representant legal de l'entitat en matèria d'investigació podrà acreditar-se mitjançant la relació signada de totes les sol·licituds que es presenten per a cada annex de la convocatòria.  
Amb ambdues signatures s'autoritza i autentica el contingut de la sol·licitud i de tota la documentació que es presente per a concórrer en la corresponent convocatòria, sense perjudici de les actuacions de comprovació que sobre aquelles puga requerir l'òrgan instructor.  
5. Només s'admetrà una sol·licitud per a cadascuna de les subvencions que es convoquen mitjançant aquesta resolució. A més, en les subvencions dels annexos IX, X, XI i XII, una mateixa persona investigadora no podrà formar part de més d'un grup d'investigació dels que sol·liciten aquestes ajudes.  
  
Cinqué. Termini i lloc de presentació de les sol·licituds  
1. El termini per a la presentació de sol·licituds serà el que s'establisca per a cada tipus de subvenció en l'annex corresponent.  
2. Les persones que no utilitzen la signatura electrònica presentaran la sol·licitud amb signatures originals en qualsevol dels llocs assenyalats en l'article 16.4 de la Llei 39/2015, d'1 d'octubre, del procediment administratiu comú de les administracions públiques (LPAC).  
  
Sisé. Criteris de valoració, termini de resolució i notificació i recursos  
1. Les sol·licituds es tramitaran de conformitat amb el que s'estableix en les bases reguladores i la seua resolució i concessió s'efectuarà en règim de concurrència competitiva.  
2. Les sol·licituds presentades es valoraran d'acord amb els criteris i barem que per a cadascuna de les subvencions es determinen en el títol II de les bases reguladores.  
3. En el supòsit de produir-se empat en la puntuació total obtinguda per les sol·licituds durant el procés d'avaluació, aquest es dirimirà atenent la major puntuació obtinguda en el criteri de valoració referent a la valoració del projecte o activitat a desenvolupar amb l'ajuda sol·licitada en cadascuna de les subvencions. Si persisteix l'empat, es resoldrà aplicant criteris d'equilibri de gènere. Si després d'això l'empat persisteix, es resoldrà per decisió motivada de la comissió avaluadora.  
  
En cas de ser necessària l'aplicació de criteris de gènere per a dirimir l'empat entre les sol·licituds, tindran prioritat les persones sol·licitants o investigadores principals el gènere de les quals es trobe menys representat en la seua àrea de coneixement. Per a això, es tindrà en compte la relació de les àrees temàtiques de la Subdivisió de Coordinació i Avaluació de l'Agència Estatal d'Investigació que presenten major desequilibri de gènere, de conformitat amb les dades disponibles procedents del Sistema Integrat d'Informació Universitària relatives al personal docent i investigador de la Comunitat Valenciana i que figuren en la taula III de l'annex XVI d'aquesta convocatòria.  
4. La resolució de les ajudes convocades i la notificació d'aquestes es realitzarà de conformitat amb el que s'estableix en l'article 20 de les bases reguladores. La publicació es realitzarà en la pàgina web de la Conselleria d'Innovació, Universitats, Ciència i Societat Digital. El termini màxim per a resoldre les sol·licituds presentades i per a la concessió de les subvencions que s'estableixen en la present convocatòria serà de sis mesos a partir de la data de finalització del termini de presentació de sol·licituds. El còmput d'aquest termini s'interromprà durant el termini requerit per a l'esmena per l'interessat. Transcorregut aquest termini sense que haja recaigut cap resolució, es considerarà desestimada la sol·licitud de concessió d'ajuda, en els termes previstos en l'article 25 de l'LPAC.  
5. Les resolucions dels procediments de concessió de les subvencions posen fi a la via administrativa. Contra aquestes l'interessat podrà optar entre interposar, potestativament, un recurs de reposició davant del mateix òrgan que les ha dictades, d'acord amb els articles 112, 123 i 124 de l'LPAC; o bé impugnar-les directament davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de ser notificades, i per a això formularà el corresponent recurs contenciós administratiu a l'empara del que s'estableix en els articles 10.1, lletra a) i 46.1 de la Llei 29/1998, de 13 de juliol, reguladora de la jurisdicció contenciosa administrativa. En cap cas podrà simultaniejar-se la interposició de tots dos recursos.  
  
Seté. Entrada en vigor  
La present resolució entrarà en vigor l'endemà de ser publicada en el Diari Oficial de la Generalitat Valenciana.  
De conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà recórrer potestativament en reposició o bé es podrà plantejar directament un recurs contenciós administratiu en els terminis i davant els òrgans que s'indiquen a continuació:  
a) El recurs de reposició haurà d'interposar-se davant de l'òrgan que va dictar l'acte en el termini d'un mes a comptar de l'endemà de la publicació de la present resolució.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació de la present resolució.  
  
Alacant, 30 de juliol de 2019. - La consellera d'Innovació, Universitats, Ciència i Societat Digital: Carolina Pascual Villalobos.  
  
  
  
Annex I  
Subvencions per a la contractació de personal  
 investigador de caràcter predoctoral  
  
Primer. Objecte i característiques de la subvenció  
1. L'objecte de la present convocatòria és la concessió de les subvencions la regulació específica de les quals s'estableix en els articles 25 al 32 de les bases reguladores, les quals es troben incloses en el Programa operatiu del Fons Social Europeu 2014-2020 de la Comunitat Valenciana.  
2. La duració de les subvencions serà de tres anys. La data d'inici dels contractes estarà determinada en la resolució de concessió. La subvenció finalitzarà en la data de l'acte de defensa i aprovació de la tesi doctoral o quan transcórrega del termini establit. De la duració màxima del contracte es descomptaran els períodes en què s'haja gaudit d'altres beques o subvencions amb igual finalitat.  
3. La subvenció anual per a cadascun dels contractes predoctorals serà de 22.192,80 euros i es destinarà necessàriament a finançar el salari i la quota empresarial de la Seguretat Social dels investigadors contractats durant cadascuna de les anualitats, considerades independentment. La retribució salarial mínima que hauran de rebre els investigadors en formació durant aquest període, que s'haurà d'indicar en cada contracte, s'ajustarà al que estableix l'article 7 del Reial decret 103/2019, d'1 de març, pel qual s'aprova l'Estatut del personal investigador predoctoral en formació.  
  
Segon. Requisits dels sol·licitants  
1. Podran ser sol·licitants totes aquelles persones que, en finalitzar el termini de presentació de sol·licituds, reunisquen la totalitat dels requisits següents:  
a) Tindre la nacionalitat espanyola, o ser nacional d'un estat membre de la Unió Europea, o ser estranger amb autorització o permís de residència o d'estada per estudis a Espanya, si és el cas.  
b) Estar en possessió d'un títol expedit per una universitat espanyola o estrangera, de llicenciatura, arquitectura, enginyeria, grau, arquitectura tècnica, enginyeria tècnica o diplomatura, amb posterioritat a l'1 de gener de 2016. En el cas de títols homologats, es tindrà en compte la data d'obtenció del títol, no la data d'homologació.  
En el cas d'aquelles persones que hagen gaudit de permisos derivats de maternitat o paternitat de conformitat amb les situacions protegides que es recullen en el règim general de la Seguretat Social o per l'atenció a persones en situació de dependència ?d'acord amb el que disposa la Llei 39/2006, de 14 de desembre?; o per situació d'incapacitat temporal derivada d'una malaltia greu o una situació derivada de violència de gènere, s'ampliarà un any per cada permís de maternitat o paternitat o per una situació de les esmentades tinguts amb posterioritat a l'1 de gener de 2016.  
Per a aquelles persones que s'hagen dedicat a l'atenció i cura de fills menors de sis anys en els quatre anteriors a l'obtenció del títol, la data de finalització d'estudis s'estendrà fins a l'1 de gener de 2013.  
  
c) Estar admés o preadmés en un programa de doctorat en una universitat de la Comunitat Valenciana. A aquest efecte, es considerarà que un sol·licitant està preadmés quan haja superat un mínim de 300 crèdits i haja sol·licitat la seua admissió a un programa de doctorat.  
  
d) Acreditar una nota mitjana mínima ponderada en el seu expedient acadèmic de grau, llicenciatura, arquitectura, enginyeria, arquitectura tècnica, enginyeria tècnica o diplomatura, que per branca de coneixement serà la següent:  
- Ciències Socials i Jurídiques: 8,50  
€ Enginyeria i Arquitectura: 7,45  
€ Arts i Humanitats: 8,50  
€ Ciències de la Salut: 7,90  
€ Ciències: 7,45  
En el cas d'estudis cursats en sistemes universitaris estrangers, l'equivalència de notes es pot obtindre en http://www.mecd.gob.es/mecd/servicios-al-ciudadano-mecd/catalogo/general/educacion/203615/ficha.html. En tot cas, la nota mitjana haurà de ser calculada amb almenys 240 crèdits.  
En la taula I de l'annex XVI s'estableixen les equivalències entre branques de coneixement i titulacions.  
e) No estar en possessió del títol de doctor o doctora amb anterioritat a la data d'inici del gaudi de la subvenció.  
f) No podran ser sol·licitants ni accedir a la contractació subvencionada els qui hagen gaudit d'una ajuda predoctoral per temps superior a dotze mesos.  
  
Tercer. Sol·licituds  
1. Les sol·licituds es presentaran del 16 de setembre al 4 d'octubre de 2019 en el lloc indicat en l'apartat cinqué d'aquesta resolució.  
  
2. La sol·licitud telemàtica anirà acompanyada dels documents següents:  
a) Còpia del títol de llicenciat, arquitecte, enginyer, grau, arquitecte tècnic, enginyer tècnic o diplomat. En el cas de titulacions estrangeres, traducció jurada del títol.  
b) Certificat de l'expedient acadèmic del títol de llicenciat, arquitecte, enginyer, grau, arquitecte tècnic, enginyer tècnic o diplomat, emés per la secretaria del centre en què consten totes les assignatures superades amb els seus crèdits, les qualificacions obtingudes i la nota mitjana d'aquest en base 10. Si s'ha arribat a aquesta titulació a través de més d'un títol consecutiu de nivell diferent, es presentarà l'expedient acadèmic de cadascuna de les titulacions.  
En el cas de certificacions acadèmiques estrangeres, hauran d'anar acompanyades del corresponent document d'equivalència de notes i traducció jurada de la certificació acadèmica.  
c) Currículum de la persona sol·licitant.  
d) Memòria descriptiva del projecte d'investigació que es pretén realitzar.  
e) En el cas de persones que s'acullen al supòsit d'atenció i cura de fills menors de sis anys en els quatre anteriors a l'obtenció del títol, hauran d'aportar una fotocòpia del llibre de família i un certificat de la vida laboral emés per la Seguretat Social.  
f) Fotocòpia del permís concedit en el cas d'acollir-se a algun dels supòsits previstos en el punt 1 b) de l'apartat segon.  
g) Certificat de l'escola de doctorat en què conste la seua admissió o preadmissió en un programa de doctorat. Aquest requisit podrà acreditar-lo la universitat mitjançant la relació de sol·licitants admesos o preadmesos en els seus programes de doctorat.   
h) Autorització o permís de residència, o d'estada per estudis a Espanya, si és el cas.  
3. El centre beneficiari comprovarà que la persona sol·licitant i la documentació presentada s'ajusten als requisits establits en aquesta convocatòria. Les sol·licituds hauran de comptar amb la signatura de la persona sol·licitant (si no s'ha realitzat amb signatura electrònica), de la persona que dirigeix la tesi, i, si és el cas, del codirector o la codirectora, i la conformitat del centre d'investigació. Per a aquesta conformitat els centres d'investigació podran presentar una relació de les persones sol·licitants signada per qui tinga la representació legal de l'entitat en matèria d'investigació.  
4. Cap persona podrà figurar com a directora o codirectora de tesi en més d'una sol·licitud.  
  
Quart. Criteris de valoració  
Les sol·licituds seran avaluades segons els criteris i el barem següents:  
a) Nota mitjana de l'expedient acadèmic de la persona sol·licitant (70 %).  
b) Avaluació de la memòria descriptiva del projecte d'investigació (20 %).  
1. Fins a 15 punts: qualitat cientificotècnica, rellevància i viabilitat del projecte, metodologia, disseny de la investigació i pla de treball.  
  
2. Fins a 5 punts: vinculació del projecte a les línies d'investigació del grup i finançament d'aquest.  
c) Avaluació del currículum de la persona sol·licitant (10 %).  
1. Fins a 5 punts: títols universitaris oficials, estades en altres centres universitaris, coneixements acreditats d'idiomes, publicacions, participació en congressos, cursos.  
2. Fins a 5 punts: participació en projectes d'investigació mitjançant beca o contracte associats a projectes.  
  
  
Cinqué. Contracte  
Formalitzar un contracte laboral, preferentment, d'acord amb l'article 21 de la Llei 14/2011, de la ciència, la tecnologia i la innovació, i el Reial decret 103/2019, d'1 de març, pel qual s'aprova l'Estatut del personal investigador predoctoral en formació, i remetre'n una còpia a l'òrgan instructor en el termini d'un mes des que siga formalitzat. En el contracte s'haurà d'indicar el cofinançament pel Fons Social Europeu. Així mateix, figurarà l'emblema de la Unió Europea i el lema ?El Fons Social Europeu inverteix en el teu futur?.  
  
Sisé. Justificació i seguiment científic  
1. La justificació de les ajudes es realitzarà d'acord amb el que s'estableix en l'article 22 de les bases reguladores.  
2. El mes de novembre de cada anualitat, la investigadora o l'investigador contractats, a través dels centres perceptors de la subvenció, haurà de remetre una memòria que preveja un detall de la labor realitzada, així com qualsevol altra activitat desenvolupada i les tasques que s'han de realitzar durant el següent any de contracte. Aquest document haurà d'anar acompanyat d'un informe de la persona que dirigeix la tesi sobre els resultats.  
3. Finalitzat el contracte, incloent-hi la renúncia d'aquest, la investigadora o l'investigador contractats, mitjançant el seu centre d'adscripció, hauran de remetre a l'òrgan instructor, en el termini d'un mes, un resum explicatiu de la labor realitzada i un informe del director o la directora de tesi sobre els resultats obtinguts i el grau de formació adquirit. Aquests documents s'enviaran també escanejats a l'adreça de correu electrònic pcuni\_nya@jlb.wi.  
4. Comunicar la lectura i defensa de la tesi doctoral en el termini d'un mes des que es produïsca. Per a això haurà de presentar en aquest termini una còpia del resguard de la sol·licitud del títol de doctor o doctora.  
5. Fer pública la circumstància d'haver rebut finançament de la Generalitat i del Fons Social Europeu en les publicacions, ponències, participacions en congressos i altres activitats de difusió científica durant el període de gaudi de la subvenció.  
  
Seté. Incompatibilitats  
Aquesta subvenció és incompatible amb qualsevol altra subvenció, beca o contracte d'anàloga naturalesa, excepte les subvencions per estades predoctorals en el context del projecte d'investigació objecte de la tesi doctoral. També serà incompatible amb qualsevol altra percepció econòmica quan la normativa que la regule així ho establisca. Per a la resta d'incompatibilitats s'ajustarà al que dicten les normes del centre d'investigació a aquest efecte.  
  
  
Annex II  
Subvencions per a estades de contractats predoctorals en centres d'investigació fora de la Comunitat Valenciana  
  
Primer. Objecte i característiques de la subvenció  
1. L'objecte de la present convocatòria és la concessió de subvencions la regulació específica de les quals s'estableix en els articles 33 al 38 de les bases reguladores, les quals es troben incloses en el Programa operatiu del Fons Social Europeu 2014-2020 de la Comunitat Valenciana.  
2. La subvenció comprendrà dos conceptes:  
a) Ajuda per a l'estada, destinada a despeses d'allotjament i manutenció, en funció del país de destinació, de conformitat amb la taula II de l'annex XVI.  
b) Ajuda per al viatge, destinada a despeses de locomoció al centre de destinació, de:  
- 150 euros quan el lloc de destinació siga Espanya.  
- 450 euros quan el lloc de destinació es trobe a Europa.  
- 1.000 euros quan el lloc de destinació siga un país de la resta del món.  
3. L'estada haurà de realitzar-se en un únic centre d'investigació, radicat fora de la Comunitat Valenciana, i tindrà una duració ininterrompuda mínima de 3 mesos i màxima de 9 mesos, excepte en els casos següents:  
a) Les estades en centres d'investigació radicats a Espanya seran, com a màxim, de 3 mesos.  
b) Quan l'objecte de l'estada siga exclusivament la consulta bibliogràfica o documental, la seua duració no podrà excedir un mes.  
  
Segon. Requisits dels sol·licitants  
Podran ser sol·licitants totes aquelles persones que, en finalitzar el termini de presentació de sol·licituds, reunisquen la totalitat dels requisits següents:  
1. Ser personal investigador predoctoral el contracte del qual tinga com a objecte la realització d'una tesi doctoral, estiga finançat amb càrrec a una subvenció de les previstes en aquesta convocatòria i que haurà de mantindre durant tot el període de l'estada.  
2. No podran sol·licitar aquesta subvenció les persones que n'hagen sigut beneficiàries en convocatòries anteriors per un període superior a tres mesos.  
  
Tercer. Sol·licituds  
1. Les sol·licituds es presentaran del 16 de setembre al 4 d'octubre de 2019 en el lloc indicat en l'apartat cinqué d'aquesta resolució.  
  
2. La sol·licitud telemàtica anirà acompanyada dels documents següents:  
a) Memòria del treball de recerca que ha de desenvolupar la persona sol·licitant, en la qual es justifique l'oportunitat de l'estada, el pla de treball, la duració i el lloc en què es realitzarà.  
b) Currículum de la persona sol·licitant.  
c) Document d'acceptació de l'estada, pel període sol·licitat, del centre de destinació.  
d) Currículum de la persona investigadora del centre d'acollida.  
  
3. El centre d'investigació comprovarà que la persona sol·licitant i la documentació presentada s'ajusten als requisits establits en aquesta convocatòria. Les sol·licituds hauran de comptar amb la signatura de la persona sol·licitant (si no s'ha realitzat amb signatura electrònica), i la conformitat del representant legal en matèria d'investigació del centre. Per a aquesta conformitat els centres d'investigació podran presentar una relació de les persones sol·licitants signada per qui tinga la representació legal de l'entitat en matèria d'investigació.  
  
Quart. Criteris de valoració  
Les sol·licituds seran avaluades segons els criteris i el barem següents:  
a) Currículum del sol·licitant (50 %).  
1. Fins a 35 punts: publicacions, participació en congressos, cursos i esdeveniments de difusió científica.  
2. Fins a 15 punts: títols universitaris oficials, estades en altres centres universitaris, coneixements acreditats d'idiomes, premis extraordinaris fi de carrera o màster i altres premis obtinguts en convocatòries competitives.  
b) Interés cientificotècnic i repercussions de l'estada proposada en el treball de recerca (30 %).  
1. Fins a 20 punts: qualitat cientificotècnica, rellevància i viabilitat del projecte. Repercussió de l'estada en el projecte de tesi.  
2. Fins a 10 punts: metodologia, disseny de la investigació i pla de treball, en relació amb el període de l'estada.  
c) Qualitat del centre receptor (20 %).  
1. Fins a 10 punts: Qualitat del centre receptor en relació amb l'àrea científica del projecte segons els rànquings més prestigiosos a aquest efecte.  
2. Fins a 10 punts: Historial cientificotècnic de l'investigador del centre d'acolliment.  
  
Cinqué. Període de realització de l'estada  
El període de realització de l'estada subvencionada haurà d'estar comprés entre l'1 de gener i el 31 de desembre de 2020.  
  
Sisé. Acceptació de l'ajuda  
Les persones beneficiàries que accepten l'ajuda hauran de remetre, en el termini de deu dies des de la publicació de la resolució de concessió, el document de domiciliació bancària amb signatura original. La no-presentació d'aquest document en aquest termini s'entendrà com a renúncia a la subvenció.  
  
Seté. Obligacions de les persones beneficiàries  
1. Les persones beneficiàries hauran de remetre, mitjançant correu electrònic a l'adreça pcuni\_aju@ond.dy, en el termini d'un mes des de la seua incorporació al centre de destinació, el document d'incorporació a aquest.  
2. Les persones beneficiàries hauran de presentar en el termini d'un mes des de la finalització de l'estada la documentació següent amb signatures originals:  
- Informe del treball realitzat que preveja els resultats obtinguts i on es faça constar la conformitat de la investigadora o l'investigador responsable del centre de destinació.  
- Certificat de l'estada, emés per la investigadora o l'investigador responsable del centre de destinació, en el qual consten la data d'inici i de finalització de l'estada.  
Aquests documents s'enviaran també escanejats a l'adreça de correu electrònic pcuni\_fbe@uks.vz.  
3. Fer pública la circumstància d'haver rebut finançament de la Generalitat i del Fons Social Europeu en les publicacions, ponències, participacions en congressos i altres activitats de difusió científica durant el període de gaudi de la subvenció.  
  
Huité. Incompatibilitats  
Aquestes subvencions són compatibles amb el contracte per a la realització de la tesi doctoral finançat per la Generalitat i incompatibles amb qualsevol altra subvenció obtinguda per a la mateixa finalitat.  
  
  
Annex III  
Subvencions del Programa Santiago Grisolía  
  
Primer. Objecte i característiques de la subvenció  
1. L'objecte d'aquesta convocatòria és la concessió de subvencions, la regulació específica de les quals s'estableix en els articles 39 al 45 de les bases reguladores.  
2. La duració de les subvencions serà de tres anys. La data d'inici dels contractes estarà determinada en la resolució de concessió. La subvenció finalitzarà quan transcórrega el termini establit o en el moment que es procedisca a la lectura i defensa de la tesi doctoral. De la duració màxima del contracte es descomptaran els períodes en què s'haja gaudit d'altres subvencions amb igual finalitat.  
3. L'òrgan concedent podrà autoritzar l'ajornament de la incorporació de la investigadora o l'investigador que s'han de contractar, si així se sol·licita i per raons justificades, amb la conformitat de la investigadora o l'investigador responsable i de qui tinga la representació legal de l'entitat en matèria d'investigació, per un període no superior a dos mesos des de la data indicada per a ser incorporats en la resolució de concessió. Si no s'incorpora una vegada conclòs el termini concedit, es considerarà que renuncia a la subvenció. El període ajornat no podrà ser recuperat.  
4. La subvenció anual per a cadascun dels contractes predoctorals serà de 22.192,80 euros i es destinarà necessàriament a finançar el salari i la quota empresarial de la Seguretat Social dels investigadors contractats durant cadascuna de les anualitats, considerades independentment. La retribució salarial mínima que hauran de rebre els investigadors en formació durant aquest període, que s'haurà d'indicar en cada contracte, s'ajustarà al que estableix l'article 7 del Reial decret 103/2019, d'1 de març, pel qual s'aprova l'Estatut del personal investigador predoctoral en formació.  
5. L'ajuda inclou una dotació addicional de 1.600 euros, destinada a les despeses de viatge i d'establiment a la Comunitat Valenciana de la persona contractada, a càrrec de l'organisme d'investigació al qual s'adscriga.  
  
Segon. Requisits de les persones sol·licitants i personal a contractar  
  
a) Sol·licitants  
1. Podran sol·licitar la subvenció la investigadora o l'investigador principal d'un projecte d'investigació vigent, finançat per programes estatals d'R+D o per programes marc de la Unió Europea.  
A més, haurà de tindre reconeguts, o, si és el cas, avaluats, dos trams d'avaluació positiva de l'activitat investigadora per la CNEAI o per l'Agència d'Avaluació i Prospectiva (AVAP) o haver finalitzat com a investigadora o investigador principal o com a beneficiari a títol individual un projecte finançat per l'European Research Council (ERC).  
  
En aquells casos en els quals les investigadores o els investigadors estiguen en centres d'investigació que no puguen accedir a l'avaluació de trams d'activitat investigadora, hauran d'haver finalitzat com a investigadors principals un mínim de dos projectes d'R+D+I del Pla nacional d'R+D+I o del programa marc de la Unió Europea amb una duració mínima de dos anys cadascun.  
2. Les persones sol·licitants hauran de ser persones investigadores doctores que tinguen vinculació funcionarial, estatutària o contractual en el moment de la sol·licitud, la qual hauran de mantindre durant el període d'execució de la subvenció.  
3. No podran sol·licitar aquesta subvenció les investigadores o investigadors als quals s'haja concedit aquesta ajuda i hagen tingut una persona contractada amb càrrec a aquesta en alguna de les dues convocatòries anteriors.  
b) Personal a contractar  
1. Posseir una titulació universitària de grau, llicenciat, arquitecte, arquitecte tècnic, enginyer, enginyer tècnic o diplomat, o l'equivalent al seu país, per una institució no espanyola, en l'àmbit científic que corresponga al projecte d'investigació al qual es vincularà el seu contracte, i haver finalitzat aquests estudis amb posterioritat a l'1 de gener de 2016.  
  
En el cas d'aquelles persones que hagen gaudit de permisos derivats de maternitat o paternitat conformement a les situacions protegides que es recullen en el Règim General de la Seguretat Social o per l'atenció a persones en situació de dependència ?conformement al que es disposa en la Llei 39/2006, de 14 de desembre?; o per situació d'incapacitat temporal derivada d'una malaltia greu o una situació derivada de violència de gènere, s'ampliarà un any per cada permís de maternitat o paternitat, o per una situació de les indicades, produïts amb posterioritat a l'1 de gener de 2016.  
Per a aquelles persones que s'hagen dedicat a l'atenció i cura de fills menors de sis anys durant els quatre anteriors a l'obtenció del títol, la data de finalització d'estudis s'estendrà fins a l'1 de gener de 2013.  
  
2. Reunir els requisits acadèmics necessaris perquè l'admeten en un programa de doctorat en el moment de seleccionar-lo, i estar admés en un programa de doctorat en el moment de contractar-lo.  
3. Posseir un coneixement d'espanyol o anglés, a nivell de conversa, adequat per al desenvolupament del treball de recerca.  
4. No estar en possessió del títol de doctor.  
5. No haver gaudit d'una beca o contracte del Programa Santiago Grisolía.  
  
Tercer. Sol·licituds  
1. Les sol·licituds es presentaran del 16 de setembre al 4 d'octubre de 2019 en el lloc indicat en l'apartat cinqué d'aquesta resolució.  
  
2. La sol·licitud telemàtica anirà acompanyada dels documents següents:  
a) Un resum del projecte, en què s'indiquen les activitats que realitzarà la persona contractada.  
b) Currículum de l'investigador o la investigadora sol·licitant.  
c) Certificat de la unitat responsable en matèria d'investigació de l'entitat que acredite el compliment dels requisits de l'article 40.2 i 3 de les bases reguladores.  
3. El centre beneficiari comprovarà que la persona sol·licitant i la documentació presentada s'ajusten als requisits establits en aquesta convocatòria. Les sol·licituds hauran de comptar amb la signatura de la persona sol·licitant i la conformitat del centre d'investigació. Per a aquesta conformitat els centres d'investigació podran presentar una relació de les persones sol·licitants signada per qui tinga la representació legal de l'entitat en matèria d'investigació.  
  
Quart. Criteris de valoració  
Les sol·licituds seran avaluades segons els criteris i el barem següents:  
a) Mèrits de la persona investigadora responsable del projecte (40 %).  
1. Fins a 15 punts: projectes d'investigació finançats com a investigador principal; contractes d'investigació d'especial rellevància; patents.  
2. Fins a 15 punts: publicacions.  
3. Fins a 10 punts: tesis doctorals dirigides i sexennis reconeguts.  
  
b) Qualitat del projecte (30 %).  
1. Fins a 20 punts: qualitat cientificotècnica, rellevància i viabilitat del projecte.  
2. Fins a 10 punts: metodologia, disseny de la investigació i pla de treball de la investigació que ha de realitzar la persona contractada.  
c) Impacte del desenvolupament del projecte en la persona contractada (30 %).  
1. Fins a 15 punts: Contribució del projecte a la formació predoctoral de la persona contractada.  
2. Fins a 15 punts: Impacte del projecte en la projecció internacional de la carrera investigadora de la persona contractada.  
  
Cinqué. Presentació de candidats  
Els centres d'investigació presentaran davant de la Direcció General de Ciència i Investigació, en el termini que establisca la resolució de concessió, la persona seleccionada per a ser contractada, i, si calen, reserves, i adjuntaran la documentació següent:  
a) Informe motivat, en el qual es concrete el resultat de l'avaluació efectuada, i es propose la persona candidata seleccionada i, si calen, fins a un màxim de tres reserves, ordenades d'acord amb la seua puntuació.  
  
b) Certificat emés pel responsable en matèria d'investigació de l'entitat en el qual es faça constar que totes les persones seleccionades, així com les reserves si és el cas, compleixen els requisits establits en la convocatòria.  
  
Sisé. Justificació i seguiment científic  
1. La justificació de les ajudes es realitzarà d'acord amb el que s'estableix en l'article 22 de les bases reguladores.  
2. L'òrgan instructor realitzarà anualment el seguiment científic del treball desenvolupat per la investigadora o l'investigador contractats de la subvenció; per a això l'entitat beneficiària haurà de presentar, el mes de novembre de cada anualitat, un informe de la investigadora o l'investigador responsable del projecte que avalue el treball realitzat i la necessitat de la seua continuïtat. A aquest informe s'adjuntarà una memòria de la persona contractada que preveja la labor realitzada, així com qualsevol altra activitat desenvolupada, i un informe que incloga les tasques que s'han de realitzar durant l'anualitat següent.   
3. Si com a resultat del seguiment assenyalat, o en el transcurs de l'anualitat de vigència de la subvenció, hi ha una valoració negativa del rendiment de la investigadora o l'investigador contractats, previ el corresponent expedient amb audiència a la persona interessada, que determine l'incompliment de les condicions imposades amb motiu de la concessió, de conformitat amb el que s'estableix en l'article 17.3.n de la Llei 38/2003, de 17 de novembre, general de subvencions, aquesta es deixarà sense efecte i es reduirà l'import de la subvenció en la quantia corresponent a les anualitats següents. Si prèviament a la qualificació negativa de l'activitat investigadora s'ha abonat la quantia corresponent a un any de contracte, serà procedent el reintegrament d'aquesta, des de la data en què es produïsca la resolució de la revocació de l'ajuda.  
  
4. Finalitzat el contracte, incloent-hi la renúncia a aquest, la persona investigadora contractada, mitjançant la institució contractant, haurà de remetre a l'òrgan instructor, en el termini d'un mes, un resum explicatiu de la labor realitzada i un informe de la persona responsable del projecte sobre els resultats obtinguts i el grau de formació adquirit.  
  
  
Annex IV  
Subvencions per a la contractació de personal   
investigador en fase postdoctoral  
  
Primer. Objecte i característiques de la subvenció  
1. L'objecte de la present convocatòria és la concessió de subvencions, la regulació específica de les quals s'estableix en els articles 46 al 53 de les bases reguladores, les quals es troben incloses en el Programa operatiu del Fons Social Europeu 2014-2020 de la Comunitat Valenciana.  
Les subvencions estaran vinculades a un projecte d'investigació i tindran una duració màxima de dos anys. Les investigadores o investigadors doctors contractats hauran de realitzar una estada en un únic centre d'un mínim de dotze mesos fins a un màxim de díhuit mesos.   
2. La subvenció anual per a cadascun dels contractes postdoctorals serà de 46.235,00 euros, destinats a finançar salari i quota empresarial de la Seguretat Social. La retribució salarial mínima que haurà de rebre el personal investigador de caràcter postdoctoral durant aquest període, que s'haurà d'indicar en cada contracte, serà de 35.000 euros bruts anuals.   
3. La subvenció es complementarà amb una dotació addicional única de 2.000 euros quan l'estada es realitze en estats de fora d'Europa, de 1.000 euros quan siga en estats d'Europa, i de 500 euros quan radique a Espanya, per a sufragar despeses de viatge i assegurances.  
  
Segon. Requisits de les persones sol·licitants i avals  
1. Podran ser sol·licitants totes aquelles persones que, en finalitzar el termini de presentació de sol·licituds establit en la corresponent convocatòria, reunisquen la totalitat dels requisits següents:  
a) Haver obtingut el títol de doctor, amb posterioritat a l'1 de gener de 2016, o haver realitzat el depòsit de la tesi per a defensar-la. En aquest supòsit la persona sol·licitant haurà de presentar en el termini de dos mesos des de la data de finalització de presentació de sol·licituds, el seu títol de doctor, document que certifique el pagament de taxes per a l'expedició d'aquest, o document que acredite la defensa i aprovació de la tesi doctoral.  
En el cas de títols homologats, es tindrà en compte la data d'obtenció del títol, no la data d'homologació.  
En el cas d'aquelles persones que hagen gaudit de permisos derivats de maternitat o paternitat de conformitat amb les situacions protegides que es recullen en el règim general de la Seguretat Social o per l'atenció a persones en situació de dependència ?d'acord amb el que disposa la Llei 39/2006, de 14 de desembre?; o per situació d'incapacitat temporal derivada d'una malaltia greu o una situació derivada de violència de gènere, s'ampliarà un any per cada permís de maternitat o paternitat o situació de les esmentades persones, tinguts amb posterioritat a l'1 de gener de 2016.  
Per a aquelles persones que s'hagen dedicat a l'atenció i cura de fills menors de sis anys durant els quatre anteriors a l'obtenció del títol, la data de finalització d'estudis s'estendrà fins a l'1 de gener de 2013.  
  
b) No haver sigut beneficiària d'aquestes ajudes en convocatòries anteriors.  
2. Les persones sol·licitants hauran de ser avalades per una investigadora o investigador principal que haurà de reunir els requisits següents:  
a) Tindre vinculació estatutària, funcionarial o contractual en el centre d'investigació, en el moment de la sol·licitud, i haurà de mantindre-la almenys durant el període d'execució de l'ajuda.  
b) Ser persona investigadora principal d'un projecte del Programa Prometeu de la Generalitat o tindre acreditats dos trams de l'activitat investigadora avaluats positivament per la CNEAI o per l'AVAP. En el cas d'investigadores o investigadors que tinguen la seua vinculació en centres d'investigació que no puguen accedir a l'avaluació de trams d'activitat investigadora, hauran d'haver finalitzat com a investigadors principals un mínim de dos projectes d'R+D+I del Pla Estatal o de programes marc de la Unió Europea, amb una duració superior a un any.  
c) El projecte d'investigació serà presentat en col·laboració amb un centre d'investigació de fora de la Comunitat Valenciana mitjançant la conformitat d'una investigadora o investigador d'aquest centre.  
d) Només es podrà avalar una sol·licitud.  
  
Tercer. Sol·licituds  
1. Les sol·licituds es presentaran del 16 de setembre al 4 d'octubre de 2019, en el lloc indicat en l'apartat cinqué d'aquesta resolució.  
  
2. La sol·licitud telemàtica anirà acompanyada dels documents següents:  
a) Títol de doctor, o del document en el qual se certifique el pagament de les taxes per a l'expedició d'aquest o, si és el cas, certificat de la universitat d'haver realitzat el depòsit de la tesi per a defensar-la. En el cas de titulació estrangera, traducció jurada d'aquesta.  
b) Currículum de la persona sol·licitant.  
c) Currículum del personal investigador doctor que avala la sol·licitud de la persona sol·licitant.  
d) Currículum del personal investigador del centre de destinació que avala el projecte.  
e) Memòria del projecte d'investigació, que haurà d'incloure una explicació de les activitats que desenvoluparà durant la duració del contracte i en el centre de destinació.  
f) Conformitat del centre d'investigació on es realitzarà l'estada.  
  
g) Certificat del responsable en matèria d'investigació del centre en què s'acredite el compliment dels requisits establits en el supòsit de l'apartat segon 2.b) per part de la persona que avala la sol·licitud.  
  
h) Llibre de família i informe de vida laboral, per a les persones que s'acullen al supòsit tercer 1.a) de l'apartat segon, d'atenció i cura de fills menors de sis anys en els quatre anteriors a l'obtenció del títol de doctor.  
i) Fotocòpia compulsada del permís concedit en el cas d'acollir-se a algun dels supòsits previstos en el punt 1.a) de l'apartat segon.  
  
j) Si és el cas, declaració responsable d'haver sigut beneficiari d'una beca o contracte predoctoral l'objecte dels quals siga la realització d'una tesi doctoral, finançats per la Generalitat a l'empara d'una ordre de convocatòria de la conselleria competent en matèria de política científica i investigació.  
3. El centre beneficiari comprovarà que la persona sol·licitant i la documentació presentada s'ajusten als requisits establits en aquesta convocatòria. Les sol·licituds hauran de comptar amb la signatura de la persona sol·licitant (si no s'ha realitzat amb signatura electrònica), de la persona que avala la sol·licitud i la conformitat del centre d'investigació. Per a aquesta conformitat els centres d'investigació podran presentar una relació de les persones sol·licitants signada per qui tinga la representació legal de l'entitat en matèria d'investigació.  
  
Quart. Criteris de valoració  
1. Les sol·licituds seran avaluades segons els criteris i el barem següents:  
a) Currículum cientificotècnic de la persona sol·licitant (40 %).  
1) Fins a 20 punts: publicacions, contribucions en congressos, cursos; i premis d'investigació.  
2) Fins a 10 punts: estades en altres centres d'investigació.  
3) Fins a 10 punts: participació en projectes d'investigació.  
b) Interés cientificotècnic i possibles repercussions del projecte d'investigació proposat, així com la viabilitat de la seua execució (30 %).  
1). Fins a 20 punts: qualitat cientificotècnica, rellevància i viabilitat del projecte.  
2) Fins a 10 punts: metodologia, disseny de la investigació i pla de treball, en relació amb el període de l'estada.  
c) Currículum cientificotècnic de les persones investigadores doctores, de tots dos organismes, que avalen la sol·licitud (30%).  
1) Fins a 15 punts: mèrits cientificotècnics de la persona que avala la sol·licitud en el centre contractant.  
2) Fins a 15 punts: mèrits cientificotècnics de la persona que avala la sol·licitud en el centre de destinació.  
2. S'estableix una puntuació addicional de 5 punts a l'avaluació inicial per a aquelles sol·licituds presentades per qui haja gaudit durant un mínim de 24 mesos d'una beca o ajuda predoctoral l'objecte de la qual siga la realització d'una tesi doctoral i estiga finançada per la Generalitat a l'empara d'una ordre de la conselleria competent en matèria de política científica i investigació.  
  
Cinqué. Resolució provisional  
De conformitat amb l'article 19.2 de les bases reguladores, les persones proposades en la resolució provisional presentaran, en el termini de deu dies des que siga publicada, el document d'acceptació de l'ajuda, en el qual s'indicarà l'any en què disposaran de la dotació addicional.  
  
  
Sisé. Contracte  
La data d'inici dels contractes estarà determinada en la resolució de concessió. Les entitats beneficiàries hauran de remetre una còpia del contracte a l'òrgan instructor en el termini d'un mes des que siga formalitzat. En el contracte s'haurà d'indicar el cofinançament pel Fons Social Europeu. Així mateix, figurarà l'emblema de la Unió Europea i el lema ?El Fons Social Europeu inverteix en el teu futur?.  
  
Seté. Justificació i seguiment científic  
1. La justificació de les ajudes es realitzarà d'acord amb el que s'estableix en l'article 22 de les bases reguladores.  
2. La investigadora o l'investigador contractats hauran de remetre, en el termini d'un mes des que s'incorporen, a l'adreça electrònica pcuni\_pyk@ptq.ue, una còpia escanejada del document que n'acredite la incorporació a la universitat o centre d'investigació de destinació de realització de l'estada. Així mateix, en el termini d'un mes des que finalitze l'estada presentarà l'informe final d'estada i el certificat final del centre de destinació amb les firmes originals. Aquests documents s'enviaran, a més, escanejats a l'adreça de correu electrònic esmentada.  
El mes de novembre de cada anualitat, a través dels centres perceptors de l'ajuda, presentarà un resum explicatiu de la labor realitzada, així com qualsevol altra activitat desenvolupada, en què s'indique el treball que s'ha de realitzar durant l'any següent de contracte i un informe de l'investigador que va avalar la sol·licitud sobre els resultats obtinguts. Aquests documents s'enviaran, a més, escanejats a l'adreça de correu electrònic esmentada.  
Si com a resultat del seguiment assenyalat, o en el transcurs de l'anualitat de vigència de la subvenció, hi ha una valoració negativa del rendiment de la investigadora o l'investigador contractats, previ el corresponent expedient amb audiència a la persona interessada, que determine l'incompliment de les condicions imposades amb motiu de la concessió, de conformitat amb el que s'estableix en l'article 17.3.n de la Llei 38/2003, de 17 de novembre, general de subvencions, aquesta es deixarà sense efecte i es reduirà l'import de la subvenció en la quantia corresponent a les anualitats següents. Si prèviament a la qualificació negativa de l'activitat investigadora s'ha abonat la quantia corresponent a un any de contracte, serà procedent el reintegrament d'aquesta, des de la data en què es produïsca la resolució de la revocació de l'ajuda.  
  
3. Finalitzat el contracte, incloent-hi la renúncia a aquest, la investigadora o l'investigador doctors contractats, mitjançant la institució contractant haurà de remetre a l'òrgan instructor, en el termini de tres mesos, un resum explicatiu de la labor realitzada amb un informe de l'investigador que va avalar la sol·licitud sobre els resultats i el grau de formació adquirit. Aquests documents s'enviaran també escanejats a l'adreça de correu electrònic pcuni\_fmu@lay.fp.  
4. La persona investigadora contractada haurà de fer pública la circumstància d'haver rebut finançament de la Generalitat i del Fons Social Europeu en les publicacions, ponències, participacions en congressos i altres activitats de difusió científica durant el període de gaudi de la subvenció.  
  
Huité. Incompatibilitats  
Aquestes subvencions són incompatibles amb qualsevol altra obtinguda per a la mateixa finalitat i que finance els mateixos o similars conceptes de despeses relatives a la contractació i a les despeses de viatge.  
  
  
Annex V  
Subvencions per a donar suport a la contractació de personal investigador doctor de les ajudes Ramón y Cajal per part de centres d'investigació de la Comunitat Valenciana  
  
Primer. Objecte i característiques de la subvenció  
1. L'objecte d'aquestes subvencions és el cofinançament de la contractació laboral vigent en cada anualitat del personal investigador doctor en el marc de les ajudes Ramón y Cajal per part de centres d'investigació de la Comunitat Valenciana. Les subvencions es destinaran a finançar fins al 50 % del cost del contracte no finançat pel subprograma Ramón y Cajal. En cas que la normativa reguladora de les ajudes Ramón y Cajal permeta a les entitats beneficiàries prorrogar els contractes formalitzats a l'empara de convocatòries anteriors, es podrà, després d'atendre les sol·licituds amb finançament estatal vigent i condicionat a l'existència de crèdit suficient, cofinançar fins a un 25 per cent del cost total del contracte d'aquelles pròrrogues concedides. La regulació específica d'aquesta subvenció s'estableix en els articles 54 al 57 de les bases reguladores.  
2. Aquestes subvencions seran compatibles amb altres subvencions per a la mateixa finalitat procedents de qualssevol administracions o ens públics o privats, nacionals, de la Unió Europea o de centres internacionals. L'import d'aquestes en cap cas podrà superar el cost de l'activitat subvencionada.  
3. L'import de les subvencions s'establirà en la resolució de concessió.  
  
Segon. Sol·licituds  
1. Les sol·licituds seran presentades pel representant legal en matèria d'investigació de l'entitat del 21 de novembre al 10 de desembre de 2019 en el lloc indicat en l'apartat cinqué d'aquesta resolució.  
  
2. La sol·licitud telemàtica anirà acompanyada dels documents següents:  
a) Declaració responsable, signada per qui tinga la representació legal de l'entitat, amb l'enumeració de les ajudes Ramón y Cajal sol·licitades i/o concedides fins al moment de la presentació de la sol·licitud per a finançar cadascuna de les contractacions a què es refereix aquest annex.  
b) Declaració responsable, signada per qui tinga la representació legal de l'entitat, de la vigència dels contractes o, si és el cas, pròrrogues d'aquests en l'anualitat 2020.  
c) Còpia dels corresponents contractes subscrits per a la incorporació dels investigadors al sistema espanyol de ciència i tecnologia (ajudes Ramón y Cajal), i si és el cas prorrogats, sempre que no s'hagen presentat en convocatòries corresponents a exercicis anteriors. En el cas que no s'haja formalitzat encara el contracte, es presentarà una còpia de la resolució de concessió, i s'haurà d'aportar la còpia del contracte en el moment en què es formalitze.  
  
Tercer. Criteris objectius de valoració  
1. La comissió avaluadora comprovarà el compliment dels requisits de les sol·licituds presentades i elaborarà una proposta de resolució amb indicació del nombre de persones investigadores per cada centre, així com el cost a cofinançar dels contractes subscrits i prorrogats en el subprograma Ramón y Cajal.  
2. En cas de no existir crèdit suficient per a cobrir totes les sol·licituds presentades, la comissió avaluadora ?mitjançant decisió motivada- proposarà el nombre de sol·licituds a atendre, i per a això aplicarà criteris de gènere a fi de corregir els desequilibris que respecte d'això es quantifiquen en cada convocatòria en cada àrea AEI, segons les últimes dades disponibles procedents del Sistema Integrat d'Informació Universitària.  
  
Quart. Justificació  
La justificació de les ajudes es realitzarà d'acord amb el que estableix l'article 22 de les bases reguladores.  
  
  
Annex VI  
Subvencions per a la contractació de personal de suport   
vinculat a un projecte de transferència tecnològica  
  
Primer. Objecte i característiques de la subvenció  
1. L'objecte de la present convocatòria és la concessió de les subvencions, la regulació específica de les quals s'estableix en els articles 58 al 64 de les bases reguladores.  
2. Les subvencions tindran una duració màxima de dos anys. La data d'inici del còmput de l'ajuda s'establirà en la resolució de concessió i la seua finalització estarà vinculada a la vigència del projecte de transferència tecnològica.  
3. La subvenció anual per a cadascun dels contractes, a temps complet, serà de 18.000 euros. La retribució mínima anual que haurà de rebre el personal de suport i que s'haurà d'indicar en cada contracte serà de 15.000 euros. Aquestes subvencions es destinaran a cofinançar el cost del salari i de la quota empresarial de la Seguretat Social del personal de suport contractat. En conseqüència, el centre d'investigació haurà d'assumir la resta del cost de contractació.  
4. En cap cas podrà el centre d'investigació finançar la seua part amb subvencions concedides per alguna de les convocatòries incloses en la present resolució o anteriors.  
  
Segon. Requisits dels sol·licitants i personal a contractar  
1. Podran ser sol·licitants totes aquelles persones que, en finalitzar el termini de presentació de sol·licituds, reunisquen la totalitat dels requisits següents:  
Ser la investigadora o l'investigador principal del projecte de transferència dels resultats d'investigació o d'innovació, doctors i mantindre amb aquesta categoria vinculació funcionarial, estatutària o contractual amb el centre d'investigació en el moment de la sol·licitud, que haurà de mantindre durant el període d'execució de l'ajuda.  
2. El personal a contractar haurà de reunir els requisits següents:  
a) Tindre la nacionalitat espanyola, o ser nacional d'un estat membre de la Unió Europea, o ser persona estrangera amb permís de residència o estada a Espanya.  
b) Posseir una titulació espanyola: de grau, llicenciatura, enginyeria, arquitectura, enginyeria tècnica, diplomatura o tècnic superior de Formació Professional.  
  
Tercer. Sol·licituds  
1. Les sol·licituds es presentaran del 16 de setembre al 4 d'octubre de 2019 en el lloc indicat en l'apartat cinqué d'aquesta resolució.  
  
2. La sol·licitud telemàtica anirà acompanyada dels documents següents:  
a) Currículum de l'investigador o la investigadora principal del projecte de transferència dels resultats d'investigació o d'innovació.  
b) Memòria del projecte de transferència dels resultats d'investigació o d'innovació, en què s'indiquen les activitats a desenvolupar per la persona contractada com a personal de suport.  
En cas que el projecte tinga vinculació amb l'Estratègia d'Especialització Intel·ligent per a la Investigació i Innovació a la Comunitat Valenciana (RIS3-CV), haurà d'indicar-se en quin dels eixos prioritaris de desenvolupament s'enquadra i sobre quins objectius específics impactarà l'acompliment d'aquest (pàgines 43 a 54 del document aprovat per la Comissió Delegada del Consell per a la Ciència, la Tecnologia i la Innovació el 27 de desembre de 2016).  
c) Certificat del centre d'investigació en què s'acredite la vigència d'un conveni o contracte entre el centre d'investigació i una empresa de la Comunitat Valenciana per a l'execució d'un projecte de transferència dels resultats d'investigació o d'innovació dirigit per la investigadora o l'investigador principal sol·licitant, en què s'indique la data d'inici i fi de la vigència d'aquest.  
3. El centre beneficiari comprovarà que la persona sol·licitant i la documentació presentada s'ajusten als requisits establits en aquesta convocatòria. Les sol·licituds hauran de comptar amb la signatura de la persona sol·licitant (si no s'ha realitzat amb signatura electrònica), i la conformitat del centre d'investigació. Per a aquesta conformitat els centres d'investigació podran presentar una relació de les persones sol·licitants signada per qui tinga la representació legal de l'entitat en matèria d'investigació.  
  
Quart. Criteris de valoració  
Les sol·licituds seran avaluades segons els criteris i el barem següents:  
a) Mèrits de la persona investigadora responsable del projecte (50 %).  
1. Fins a 25 punts: projectes d'investigació finançats com a investigador principal, contractes d'investigació d'especial rellevància i patents.  
2. Fins a 15 punts: publicacions.  
3. Fins a 10 punts: tesis doctorals dirigides i sexennis reconeguts.  
  
b) Característiques i dimensió del projecte i la seua aplicació a la cadena ciència, coneixement i empresa (30%).  
1. Fins a 15 punts: qualitat cientificotècnica, rellevància i viabilitat de la proposta.  
2. Fins a 15 punts: impacte dels resultats a la cadena ciència, coneixement i empresa.  
c) Alineació del projecte als Eixos prioritaris de desenvolupament i objectius específics de la RIS 3 CV (20%).  
  
Cinqué. Contractació  
Les entitats beneficiàries formalitzaran un contracte laboral dels regulats en l'Estatut dels Treballadors en el termini de tres mesos des de la data d'inici del còmput de l'ajuda establida en la resolució de concessió, i n'enviaran una còpia a l'òrgan instructor en el termini d'un mes des que siga formalitzat. La no-presentació d'aquest es considerarà com la renúncia a la subvenció. En aquest contracte haurà de constar expressament la seua vinculació amb el projecte de transferència objecte de l'ajuda.   
  
Sisé. Justificació i seguiment científic  
1. La justificació de les ajudes es realitzarà d'acord amb el que s'estableix en l'article 22 de les bases reguladores.  
2. La investigadora o l'investigador responsable del projecte haurà de presentar, el mes de novembre de cada anualitat, a través dels centres perceptors de l'ajuda, un informe que avalue el treball realitzat per la persona contractada i la necessitat de la continuïtat de l'ajuda.  
  
  
Annex VII  
Subvencions per a la realització d'estades de personal investigador doctor en empreses de la Comunitat Valenciana  
  
Primer. Objecte i característiques  
1. L'objecte de la present convocatòria és la concessió de les subvencions, la regulació específica de les quals s'estableix en els articles 65 al 68 de les bases reguladores.  
2. Les subvencions tindran una duració màxima de dos anys.  
3. L'estada haurà de realitzar-se en empreses de la Comunitat Valenciana, per a la qual cosa haurà de formalitzar-se un conveni entre el centre d'investigació on tinga la seua vinculació l'investigador sol·licitant i l'empresa on realitzarà l'estada i tindrà una duració màxima de 300 hores en cada anualitat.  
4. La investigadora doctora o l'investigador doctor que realitzarà l'estada no podrà tindre cap participació en el capital social de l'empresa.  
5. La Generalitat aportarà fins a un màxim de 20.000 euros al centre d'investigació per investigadora o investigador seleccionat per a una estada de 300 hores anuals.  
6. De la quantitat anterior, el personal investigador seleccionat rebrà, en concepte de complement salarial, la quantitat de 18.000 euros.  
7. A més, quan el màxim permés a percebre per la investigadora o l'investigador seleccionat, derivat del règim de retribucions i d'incompatibilitats que li siga aplicable, siga inferior al complement salarial previst en l'apartat anterior, el complement salarial a percebre s'ajustarà a aquell, la qual cosa comportarà conseqüentment el fet que la dotació al centre d'investigació es reduïsca proporcionalment.  
8. L'import de l'ajuda serà proporcional al temps de dedicació.  
9. Si durant el període d'execució del projecte la investigadora o l'investigador acredita el gaudi d'un permís derivat de maternitat o paternitat conformement a les situacions protegides que es recullen en el règim general de la Seguretat Social o en cas d'atenció a persones en situació de dependència, conformement al que disposa la Llei 39/2006, de 14 de desembre, podrà sol·licitar un reajustament dels crèdits durant el període de l'execució del projecte, que podrà ser autoritzada per l'òrgan concedent.  
  
Segon. Requisits dels sol·licitants  
Podran sol·licitar aquestes ajudes, com a persones investigadores responsables de la seua execució cientificotècnica, aquelles persones que estiguen en possessió del títol de doctor i que tinguen formalitzada amb aqueixa categoria la seua vinculació estatutària o contractual amb l'entitat beneficiària en el moment de la sol·licitud, i que hauran de mantindre-la almenys durant el període d'execució de l'ajuda.  
  
  
  
Tercer. Sol·licituds i documentació  
1. Les sol·licituds es presentaran del 16 de setembre al 4 d'octubre de 2019 en el lloc indicat en l'apartat cinqué d'aquesta resolució.  
  
2. L'imprés de sol·licitud anirà acompanyat dels documents següents:  
a) Currículum de la persona sol·licitant.  
b) Memòria del treball d'investigació que realitzarà, on conste signat per l'empresa la descripció del que suposa d'innovador per a aquesta el projecte que realitzarà l'investigador.  
En cas que el treball a realitzar tinga vinculació amb l'Estratègia d'Especialització Intel·ligent per a la Investigació i Innovació a la Comunitat Valenciana (RIS3-CV), haurà d'indicar-se en quin dels eixos prioritaris de desenvolupament s'enquadra i sobre quins objectius específics impactarà l'acompliment d'aquest (pàgines 43 a 54 del document aprovat per la Comissió Delegada del Consell per a la Ciència, la Tecnologia i la Innovació el 27 de desembre de 2016).   
c) Conveni entre el centre d'investigació i l'empresa on es realitzarà l'estada, en el qual conste el consentiment de l'empresa per a realitzar l'estada, les condicions en què es realitzarà, la descripció del projecte d'investigació i els objectius d'innovació que es pretenen obtindre.  
  
d) Declaració responsable de l'investigador sol·licitant de no tindre cap participació en el capital social de l'empresa on se sol·licita realitzar l'estada.  
  
Quart. Criteris de valoració  
Les sol·licituds seran avaluades segons els criteris i el barem següents:  
a) Adequació del currículum cientificotècnic de la persona sol·licitant a la investigació que es pretén realitzar (30 %).  
b) Viabilitat del treball a desenvolupar i de la seua relació amb l'objectiu d'innovació a aconseguir (40 %).  
1. Fins a 25 punts: viabilitat del treball a desenvolupar, adequació de les activitats que es pretén realitzar, objectius a aconseguir i calendari temporal previst per a la seua execució.  
2. Fins a 15 punts: relació de l'activitat amb l'objectiu d'innovació a aconseguir.  
c) Alineació del projecte amb els eixos prioritaris i objectius específics de la RIS 3-CV (30 %).  
  
Cinqué. Obligacions  
Les persones beneficiàries estaran obligades a:  
a) Comunicar a la Direcció General de Ciència i Investigació, la seua incorporació a l'empresa de destinació dins dels deu dies següents a la data en què es produïsca. En cas de no comunicar la incorporació en el termini esmentat, s'entendrà que renuncia a l'ajuda concedida.  
b) Ajustar la seua actuació a les normes de l'empresa a què s'incorpore.  
c) Notificar qualsevol canvi en les condicions de l'estada subvencionada mitjançant escrit dirigit a la Direcció General de Ciència i Investigació per a la seua autorització prèviament a la realització de l'estada. L'incompliment d'aquesta notificació podrà donar lloc a la modificació de la resolució de concessió.  
d) Remetre a la Direcció General de Ciència i Investigació, en el termini dels deu dies següents a la finalització de l'estada en cada anualitat, la documentació següent:  
1. Informe del treball realitzat, que continga els resultats obtinguts i on es faça constar la conformitat del responsable de l'empresa.  
  
2. Certificat de l'estada emés pel representant legal de l'empresa, en el qual consten les dates d'inici i finalització de l'estada i el nombre d'hores realitzat que es presentarà en cada anualitat.  
  
La realització de l'estada per un període de temps inferior al previst en la resolució de concessió de l'ajuda suposarà l'obligació de reintegrar una part de la quantia percebuda, proporcional al període no realitzat de l'estada.  
  
  
  
  
Annex VIII  
Subvencions per a estades de personal investigador doctor en centres d'investigació radicats fora de la Comunitat Valenciana  
  
Primer. Objecte i característiques  
1. L'objecte de la present convocatòria és la concessió de les subvencions la regulació específica de les quals estableixen els articles 69 al 73 de les bases reguladores.  
2. L'estada haurà de realitzar-se en centres d'investigació radicats fora de la Comunitat Valenciana i tindrà una duració ininterrompuda mínima d'un mes i màxima de sis mesos. Quan l'objecte de l'estada siga la consulta bibliogràfica o documental, la seua duració màxima serà d'un mes.  
3. El període de realització de l'estada estarà comprés entre l'1 de gener i el 31 de desembre de 2020.  
4. La subvenció consistirà en una dotació mensual de 900 euros per a despeses d'allotjament i manutenció, si l'estada es realitza a Espanya i 1.500 euros si es realitza en un país estranger, i una ajuda addicional per al viatge d'anada i tornada al centre de destinació que tindrà una quantia de 300 euros si la destinació és nacional i 600 euros si la destinació és internacional.  
5. L'estada haurà de realitzar-se en els termes indicats en la sol·licitud. No es podrà modificar el centre de destinació, excepte quan es justifique i acredite un canvi de centre del grup d'investigació on havia d'integrar-se la persona sol·licitant per a realitzar l'estada. Només per causes degudament justificades es podrà reduir el període de l'estada concedida, i per a fer-ho s'haurà de sol·licitar l'autorització expressa de l'òrgan concedent.  
  
Segon. Requisits dels sol·licitants  
Les persones que sol·liciten aquesta subvenció hauran de reunir la totalitat dels següents requisits a la finalització del termini de presentació de sol·licituds i mantindre'ls fins a la finalització de l'estada objecte de la subvenció:  
a) Tindre una categoria professional d'investigador que requerisca el títol de doctor en la seua relació estatutària, funcionarial o contractual amb algun centre d'investigació de la Comunitat Valenciana.  
b) Residir a la Comunitat Valenciana.  
c) No haver-li sigut concedida aquesta ajuda en cap de les tres anualitats anteriors a la present convocatòria.  
  
Tercer. Sol·licituds i documentació  
1. Les sol·licituds es presentaran del 16 de setembre al 4 d'octubre de 2019 en el lloc indicat en l'apartat cinqué d'aquesta resolució.  
  
2. L'imprés de sol·licitud anirà acompanyat dels documents següents:  
a) Document d'acceptació del centre on es realitze l'estada.  
b) Memòria del treball d'investigació a desenvolupar.  
c) Currículum de la persona sol·licitant.  
d) Historial cientificotècnic dels últims tres anys del grup d'investigació o de la institució on desenvoluparà l'estada.  
e) Llevat que la documentació ja es trobe en poder de l'administració actuant, si l'investigador realitza les seues funcions en una entitat privada, s'acompanyarà la documentació prevista en l'article 14.6 de les bases reguladores.  
  
Quart. Criteris de valoració  
Les sol·licituds seran avaluades segons els criteris i el barem següents:  
a) Currículum cientificotècnic de la persona sol·licitant (30 %).  
b) Interés cientificotècnic i possibles repercussions del treball d'investigació proposat, així com la viabilitat de la seua execució en el temps sol·licitat (40 %).  
1. Fins a 15 punts: qualitat del treball d'investigació proposat.  
2. Fins a 10 punts: possibles repercussions del treball d'investigació (publicacions, congressos, patents?).  
3. Fins a 15 punts: viabilitat de la seua execució en el temps sol·licitat.  
c) Qualitat i interés de l'historial científic del grup investigador on s'integrarà la persona sol·licitant o, si és el cas, de la institució on es desenvoluparà l'activitat (30 %).  
1. Fins a 15 punts: excel·lència científica del grup investigador on s'integrarà.  
2. Fins a 15 punts: qualitat del centre receptor en relació amb l'àrea científica del projecte segons els rànquings més prestigiosos a aquest efecte.  
  
Cinqué. Obligacions  
1. Les persones beneficiàries estaran obligades a:  
a) Aportar, en el termini de vint dies des de la publicació de la concessió de la subvenció, la fitxa amb les dades de domiciliació bancària.  
b) Remetre, mitjançant correu electrònic, una còpia escanejada del document que acredite la seua incorporació al centre d'investigació de destinació dins dels vint dies següents al que es produïsca.  
c) Ajustar la seua actuació a les normes del centre d'investigació al qual s'incorpore i exercir la seua activitat en règim de dedicació exclusiva.  
d) Realitzar l'estada en els termes de la resolució.  
e) Contractar una assegurança d'accidents, de responsabilitat civil, i quan es tracte de països sense concert amb la Seguretat Social espanyola o quan les cobertures d'aquest concert foren insuficients, una assegurança d'assistència mèdica l'àmbit de cobertura de la qual incloga el país de destinació. Aquestes assegurances hauran de cobrir el període total de gaudi efectiu de la subvenció.  
e) Aportar en el termini de vint dies hàbils, un informe del treball realitzat en els termes previstos en l'apartat f) de l'article 72 de les bases reguladores. Així com un certificat de l'estada emés pel representant legal del centre de destinació en el qual consten la data d'inici i la data de finalització de l'estada, amb el vistiplau de la persona responsable de l'equip o grup científic receptor.  
La realització de l'estada per un període de temps inferior al previst en la resolució de concessió de la subvenció haurà d'estar justificada i suposarà l'obligació de reintegrar una part de la quantia percebuda proporcional al període no gaudit de l'estada.  
2. En cas de no comunicar o no aportar la documentació requerida en el termini fixat es considerarà que renuncia a la subvenció concedida.  
  
Sisé. Incompatibilitats  
Aquesta subvenció és incompatible amb qualsevol altra obtinguda per a la mateixa finalitat i que finance els mateixos tipus de despeses.  
  
  
Annex IX  
Subvencions per a la realització de projectes d'R+D+I   
desenvolupats per grups d'investigació emergents  
  
Primer. Objecte i característiques de la subvenció  
1. L'objecte de la present convocatòria és la concessió de les subvencions la regulació específica de les quals estableixen els articles 74 al 78 de les bases reguladores.  
2. Les actuacions subvencionades seran executades per grups d'investigació emergents dirigits per una investigadora o investigador principal que tindrà formalitzada la seua vinculació funcionarial, estatutària o contractual amb l'entitat beneficiària.  
3. La subvenció tindrà una duració màxima de dos anys.  
4. Les subvencions tindran un import màxim de 8.000 euros anuals.  
  
5. L'import de la subvenció podrà finançar els conceptes següents:  
  
a) Material fungible i bibliogràfic. No podrà finançar-se material d'oficina ni accessoris informàtics com ara càmeres web, teclats, memòries USB o ratolins.  
b) Despeses per utilització i accés a infraestructures científiques i tècniques singulars (ICTS) i grans instal·lacions científiques nacionals i internacionals.  
c) Despeses de viatges, manutenció i allotjament dels membres del grup d'investigació fins a un màxim de 2.000 euros per anualitat. Aquestes despeses estaran limitades al que per a aquests conceptes estiga establit en la normativa de la Generalitat, sobre indemnitzacions per raó del servei. No podran finançar-se estades d'investigació, entenent per estada períodes de més de quinze dies en una mateixa destinació, motiu pel qual si es realitza una estada (més de quinze dies) no es podrà finançar cap despesa amb fons d'aquesta ajuda.   
d) Despeses de viatges, manutenció i allotjament dels investigadors convidats, per a participar en el projecte en activitats realitzades en l'àmbit de la Comunitat Valenciana, sempre que es justifique la participació realitzada, fins a un màxim de 1.000 euros per anualitat. Aquestes despeses estaran limitades al que per a aquests conceptes estiga establit en la normativa de la Generalitat sobre indemnitzacions per raó del servei. No podran finançar-se estades d'investigadors convidats, entenent per estada períodes de més de quinze dies, motiu pel qual si es realitza una estada (més de quinze dies) no es podrà finançar cap despesa amb fons d'aquesta ajuda.   
e) Despeses de difusió de les activitats del grup. Seran subvencionables per aquest concepte les inscripcions a congressos i jornades, publicacions del grup en revistes científiques i quotes per adhesió a associacions especialitzades.  
f) Despeses derivades de la participació dels membres del grup en activitats de formació específiques de la temàtica del projecte imprescindibles per a executar-lo i d'organització de jornades científiques directament relacionades amb el projecte en l'àmbit de la Comunitat Valenciana, fins a un màxim de 3.000 euros per anualitat, incloent-hi la totalitat de les despeses de la jornada: viatges, manutenció, allotjament i impartició de conferències o ponències dels investigadors convidats, i totes altres despeses subvencionables per aquest apartat, que seran les mateixes que les regulades en l'annex XIV d'aquesta resolució, relatiu a l'organització de jornades i congressos, així com la forma de justificació.  
L'organització de jornades científiques directament relacionades amb el projecte, es podrà finançar sempre que no s'hagen concedit altres ajudes per a aquest mateix concepte. En tota la documentació oficial de les jornades haurà de quedar acreditat el seu finançament per aquest projecte.  
g) Altres despeses necessàries directament relacionades amb l'execució del projecte. Com ara treball de camp, seqüenciació, microscòpia o similar.  
6. Els membres del grup no podran percebre cap classe de remuneració a càrrec del projecte d'investigació. No seran objecte de finançament a càrrec d'aquesta subvenció les despeses en béns inventariables.  
  
7. Totes les despeses hauran d'estar directament relacionades amb l'execució del projecte per a poder finançar-se per aquesta subvenció.  
  
Segon. Requisits dels sol·licitants  
1. Les actuacions subvencionades s'executaran per grups d'investigació dirigits per un investigador principal, que actuarà com a sol·licitant de la subvenció.  
2. El grup d'investigació estarà format com a mínim per tres persones investigadores. Totes les persones investigadores que formen part del grup hauran de tindre vinculació funcionarial, estatutària o contractual amb un centre d'investigació i estar en servei actiu, i hauran de mantindre aquesta vinculació durant el temps de vigència de l'ajuda.  
  
La persona que tinga la condició d'investigadora principal haurà de tindre formalitzada la seua vinculació funcionarial, estatutària o contractual amb l'entitat beneficiària i haver obtingut el títol de doctor amb posterioritat a l'1 de gener de 2011. A més, almenys un altre membre del grup, haurà de posseir el títol de doctor.  
En el cas d'aquelles persones que hagen gaudit de permisos derivats de maternitat o paternitat conformement a les situacions protegides que recull el règim general de la Seguretat Social o per l'atenció a persones en situació de dependència ?conformement al que disposa la Llei 39/2006, de 14 de desembre?; o per situació d'incapacitat temporal derivada d'una malaltia greu o una situació derivada de la violència de gènere, s'ampliarà un any per cada permís de maternitat o paternitat o situació de les esmentades, tinguts amb posterioritat a l'1 de gener de 2011. En el cas d'investigadors que estiguen en possessió de més d'un doctorat, aquest requisit es referirà al primer dels doctorats obtinguts.  
  
3. Cap membre del grup d'investigació, incloent-hi l'investigador principal, haurà sigut prèviament, ni podrà ser simultàniament investigador principal en projectes finançats per plans estatals d'R+D+I o per programes marc de la Unió Europea.  
4. Cap membre del grup, incloent-hi l'investigador principal, podrà formar part d'altres grups d'investigació amb finançament vigent a càrrec de convocatòries de la conselleria competent en matèria de política científica i investigació per al foment de grups d'investigació emergents, consolidables o del Programa Prometeu.  
5. Cap membre del grup d'investigació, incloent-hi l'investigador principal, podrà formar part de més d'un grup d'investigació emergent que sol·licite aquesta ajuda.  
6. Els membres del grup que pertanguen a una entitat diferent de la beneficiària hauran de comptar amb l'autorització expressa de l'entitat a la qual pertanguen. Aquesta documentació quedarà en poder de l'entitat beneficiària, que serà la responsable que el personal del grup d'investigació no vinculat funcionarialment, laboralment o estatutàriament a aquesta compte amb l'esmentada autorització.  
7. Els requisits, el règim de compatibilitat i dedicació dels investigadors principals i de la resta dels membres del grup d'investigació haurà de complir-se el dia en què finalitze el termini de presentació de sol·licituds i mantindre's fins al final del termini d'execució de l'actuació.  
  
8. En cas que, durant el període d'execució del projecte la investigadora o l'investigador principal acredite el gaudi d'un permís derivat de maternitat o paternitat conformement a les situacions protegides que recull el règim general de la Seguretat Social o en cas d'atenció a persones en situació de dependència, conformement al que disposa la Llei 39/2006, de 14 de desembre i que aquesta situació impedisca que el grup puga continuar realitzant la seua activitat d'acord amb els objectius plantejats, es podrà sol·licitar un reajustament dels crèdits durant el període d'execució del projecte, que podrà ser autoritzat per l'òrgan concedent. La reassignació de l'import concedit entre diferents anualitats no podrà comportar una pròrroga de la duració total del projecte a una altra anualitat diferent de les concedides en la resolució de concessió.  
9. L'entitat beneficiària serà la responsable de verificar el compliment de les condicions de titulació, vinculació, compatibilitat, dedicació i qualsevol altre requisit exigit al personal investigador participant, i haurà de comunicar qualsevol variació en aquestes en un termini de deu dies a partir d'aquell en què es produïsca el canvi.  
  
Tercer. Sol·licituds i documentació  
1. Les sol·licituds es presentaran del 16 de setembre al 4 d'octubre de 2019, en el lloc indicat en l'apartat cinqué d'aquesta resolució.  
  
2. L'imprés de sol·licitud anirà acompanyat dels documents següents:  
a) Memòria cientificotècnica del projecte d'investigació.  
b) Currículum de cadascun dels investigadors que figuren en la sol·licitud.  
c) Declaració responsable de cada membre del grup de no haver participat com a investigador principal ni formar part d'un altre grup dels assenyalats en l'apartat segon.  
d) Pressupost de despeses inherents a l'execució del projecte desglossat per conceptes i per anys.  
e) Relació detallada dels membres del grup d'investigació, en cas que superen el nombre de membres disponible en el formulari de sol·licitud.  
f) Fotocòpia del permís concedit conformement als supòsits previstos en el punt 2 de l'apartat segon.  
  
Quart. Criteris de valoració  
1. Les sol·licituds seran avaluades segons els criteris i el barem següents:  
a) Qualitat del grup d'investigació (40 %).  
1) Fins a 20 punts: rellevància de l'investigador principal.  
2) Fins a 10 punts: trajectòria investigadora de la resta de membres del grup.  
3) Fins a 10 punts: coherència en la composició del grup en relació amb el projecte a realitzar.  
b) Qualitat i interés cientificotècnic del projecte d'R+D+I, objectius i metodologia del projecte (40 %).  
1) Fins a 20 punts: objectius, impactes esperats i metodologia del projecte en relació amb la temàtica d'aquest.  
2) Fins a 20 punts: pla de treball i disseny d'investigació.  
c) Adequació del pressupost a les activitats previstes (20 %).  
1) Fins a 10 punts: adequació del pressupost sol·licitat en relació amb les activitats a realitzar.  
2) Fins a 10 punts: adequació del pressupost sol·licitat en relació amb els objectius a aconseguir i el temps de realització.  
2. Es concediran 5 punts addicionals en l'avaluació d'aquelles sol·licituds que incorporen la perspectiva de gènere en el contingut del projecte d'investigació a realitzar.  
  
Cinqué. Obligacions  
Els grups als quals es concedisquen aquestes ajudes estaran obligats a:  
Sol·licitar autorització per a modificar la distribució per conceptes de l'import concedit quan es tracte de canvis entre els diferents conceptes de les despeses d'execució i funcionament que comporten variacions superiors al 20 % respecte al pressupost inicial previst.  
  
  
Sisé. Justificació  
1. La justificació de les ajudes es realitzarà d'acord amb el que estableix l'article 22 de les bases reguladores.  
2. També es justificarà l'ús de la subvenció concedida mitjançant el compliment de les normes de seguiment cientificotècnic tal com disposa l'article 77 de les bases reguladores.  
  
  
Annex X  
Subvencions per a grups d'investigació consolidables  
  
Primer. Objecte i característiques de la subvenció  
1. L'objecte de la present convocatòria és la concessió de les subvencions la regulació específica de les quals estableixen els articles 79 al 83 de les bases reguladores.  
2. Les actuacions subvencionades seran executades per grups d'investigació consolidables dirigits per una investigadora o investigador principal que tindrà formalitzada la seua vinculació funcionarial, estatutària o contractual amb l'entitat beneficiària.  
3. La subvenció tindrà una duració màxima de dos anys.  
4. Les subvencions tindran un import màxim de 20.000 euros anuals  
  
5. L'import de la subvenció podrà finançar els conceptes següents:  
  
a) Despeses de contractació de personal. Aquests costos podran referir-se a les categories següents:  
1) Personal investigador doctor.  
2) Personal tècnic de suport.  
b) Despeses d'execució:  
- Material fungible i bibliogràfic. No podrà finançar-se material d'oficina ni accessoris informàtics, com ara càmeres web, teclats, memòries USB o ratolins.  
- Despeses per utilització i accés a infraestructures científiques i tècniques singulars (ICTS) i grans instal·lacions científiques nacionals i internacionals.  
- Despeses de viatges, manutenció i allotjament dels membres del grup d'investigació, sempre que la quantia no excedisca 5.000 euros anuals. En aquest cas, s'adequaran als límits que per a aquests conceptes estiguen establits en la normativa de la Generalitat. No podran finançar-se estades d'investigació, entenent per estada períodes de més de quinze dies en una mateixa destinació, motiu pel qual si es realitza una estada (més de quinze dies) no es podrà finançar cap despesa amb fons d'aquesta ajuda.   
- Despeses de viatges, manutenció i allotjament dels investigadors convidats, per a participar en el projecte en activitats desenvolupades en l'àmbit de la Comunitat Valenciana, sempre que es justifique la participació realitzada, i que la quantia no excedisca 2.000 euros anuals. En aquest cas, s'adequaran als límits que per a aquests conceptes estiguen establits en la normativa de la Generalitat. No podran finançar-se estades d'investigadors convidats, entenent per estada períodes de més de quinze dies, motiu pel qual si es realitza una estada (més de quinze dies) no es podrà finançar cap despesa amb fons d'aquesta ajuda.   
  
- Despeses de difusió de les activitats del grup. Seran subvencionables per aquest concepte les inscripcions a congressos i jornades, publicacions del grup en revistes científiques i quotes per adhesió a associacions especialitzades.  
- Despeses derivades de la participació dels membres del grup en activitats de formació específiques de la temàtica del projecte imprescindibles per a executar-lo, sempre que la quantia no excedisca els 2.000 euros anuals, i en activitats d'organització de jornades científiques directament relacionades amb el projecte en l'àmbit de la Comunitat Valenciana, sempre que la quantia no excedisca els 3.000 euros anuals, incloent-hi la totalitat de les despeses de la jornada: viatges, manutenció, allotjament i impartició de conferències o ponències dels investigadors convidats, i totes altres despeses subvencionables per aquest apartat, que seran les mateixes que les regulades en l'annex XIV d'aquesta resolució, relatiu a l'organització de jornades i congressos, així com la forma de justificació. L'organització de jornades científiques directament relacionades amb el projecte, serà finançable sempre que no s'hagen concedit altres ajudes per a aquest mateix concepte. En tota la documentació oficial de les jornades haurà de quedar acreditat el seu finançament per aquest projecte.  
- Altres despeses necessàries directament relacionades amb l'execució del projecte, com ara treball de camp, seqüenciació, microscòpia o similar.  
6. Totes les despeses hauran d'estar directament relacionats amb l'execució del projecte per a poder finançar-se per aquesta subvenció.  
7. Els membres del grup no podran percebre remuneracions a càrrec del projecte d'investigació. No seran objecte de finançament a càrrec d'aquesta ajuda les despeses en béns inventariables.  
  
Segon. Requisits dels sol·licitants  
1. Les actuacions subvencionades s'executaran per grups d'investigació dirigits per un investigador principal, que actuarà com a sol·licitant de la subvenció.  
2. El grup d'investigació estarà format com a mínim per tres persones investigadores. Totes les persones investigadores que formen part del grup hauran de posseir el títol de doctor, tindre vinculació funcionarial, estatutària o contractual amb un centre d'investigació i estar en servei actiu. Aquesta vinculació haurà de mantindre's durant tot el període de vigència de l'ajuda.  
3. L'investigador principal haurà de:  
a) Tindre formalitzada la seua vinculació amb l'entitat beneficiària en una categoria professional que requerisca ser doctor.  
b) Tindre reconeguts, o, si és el cas, avaluats, dos trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI) o per l'Agència Valenciana d'Avaluació i Prospectiva (AVAP) o haver finalitzat com a investigador principal un mínim de dos projectes d'R+D+I amb duració mínima, cadascun d'ells, de dos anys del pla estatal d'R+D+I o del Programa marc de la Unió Europea o haver finalitzat com a investigador principal o com a beneficiari a títol individual, un projecte finançat per l'European Research Council (ERC).  
c) No formar part d'altres grups d'investigació amb finançament vigent a càrrec de convocatòries per al foment de grups d'investigació emergents, consolidables o del Programa Prometeu.  
4. La resta dels membres del grup d'investigació hauran de complir els requisits següents:  
a) Ser personal investigador doctor que tinga formalitzada amb un centre d'investigació la seua vinculació funcionarial, estatutària o laboral que cobrisca, almenys, el període sol·licitat d'execució del projecte i estar en servei actiu.  
Els membres del grup d'investigació que pertanguen a una entitat diferent de la beneficiària hauran de comptar amb l'autorització expressa de l'entitat a la qual pertanguen. La documentació acreditativa sobre aquest tema quedarà en poder de l'entitat sol·licitant, que serà la responsable que el personal del grup d'investigació no vinculat funcionarialment, laboralment o estatutàriament a aquesta compte amb l'esmentada autorització.  
b) No formar part d'altres grups d'investigació amb finançament vigent a càrrec de convocatòries de la conselleria competent en matèria de política científica i investigació per al foment de grups d'investigació emergents, consolidables o del Programa Prometeu.  
5. Cap membre del grup, incloent-hi l'investigador principal, podrà formar part de més d'un grup d'investigació consolidable que sol·licite aquesta ajuda.  
6. Els requisits, el règim de compatibilitat i dedicació dels investigadors principals i de la resta dels membres del grup d'investigació hauran de complir-se el dia en què finalitze el termini de presentació de sol·licituds i mantindre's fins al final del termini d'execució de l'actuació.  
  
7. En cas que, durant el període d'execució del projecte la investigadora o l'investigador principal acredite el gaudi d'un permís derivat de maternitat o paternitat conformement a les situacions protegides que recull el règim general de la Seguretat Social o en cas d'atenció a persones en situació de dependència, conformement al que disposa la Llei 39/2006, de 14 de desembre i que aquesta situació impedisca que el grup puga continuar desenvolupant la seua activitat d'acord amb els objectius plantejats, es podrà sol·licitar un reajustament dels crèdits durant el període d'execució del projecte, que podrà ser autoritzat per l'òrgan concedent. La reassignació de l'import concedit entre diferents anualitats no podrà comportar una pròrroga de la duració total del projecte a una altra anualitat diferent de les concedides en la resolució de concessió.  
8. L'entitat beneficiària serà la responsable de verificar el compliment de les condicions de titulació, vinculació, compatibilitat, dedicació i qualssevol altre requisit exigit al personal investigador participant, i haurà de comunicar qualsevol variació en aquestes en un termini de deu dies a partir d'aquell en què es produïsca el canvi.  
  
Tercer. Sol·licituds i documentació  
1. Les sol·licituds es presentaran del 23 de setembre a l'11 d'octubre de 2019 en el lloc indicat en l'apartat cinqué d'aquesta resolució.  
  
2. L'imprés de sol·licitud anirà acompanyat dels documents següents:  
a) Memòria cientificotècnica que haurà d'incloure les activitats que es desenvoluparan, amb el pressupost detallat per conceptes de la despesa prevista realitzar en cadascuna de les anualitats.  
b) Certificat del responsable en matèria d'investigació de l'entitat beneficiària on conste el reconeixement o l'avaluació positiva dels trams de l'activitat investigadora, de l'investigador principal o els projectes d'R+D+I finalitzats com a investigador principal dins del pla estatal o del programa marc de la Unió Europea o el projecte finançat per l'European Research Council (ERC), indicant la referència de cada projecte i la data d'inici i finalització d'aquests.  
  
c) Currículum de cadascun dels membres del grup, incloent-hi l'investigador principal.  
d) Declaració responsable de cada membre del grup, incloent-hi l'investigador principal, de no formar part d'un altre grup, dels assenyalats en l'apartat segon.  
e) Relació detallada dels membres del grup d'investigació en cas que superen el nombre de membres disponibles en l'imprés de sol·licitud.  
  
Quart. Criteris de valoració  
1. Les sol·licituds seran avaluades segons els criteris i el barem següents:  
a) Qualitat del grup d'investigació: composició, estructura, interdisciplinarietat i coherència del grup (40 %).  
1) Fins a 15 punts: rellevància de l'investigador principal.  
2) Fins a 10 punts: trajectòria investigadora de la resta de membres del grup.  
3) Fins a 15 punts: composició, estructura, interdisciplinarietat i coherència del grup.  
b) Qualitat i viabilitat de la proposta del grup: objecte, pla de treball i disseny d'investigació (40 %).  
1) Fins a 20 punts: objectius, impactes esperats i metodologia del projecte en relació amb la temàtica d'aquest.  
2) Fins a 20 punts: pla de treball i disseny d'investigació.  
c) Adequació del pressupost a les activitats previstes (20 %).  
1) Fins a 10 punts: adequació del pressupost sol·licitat en relació amb les activitats a realitzar.  
2) Fins a 10 punts: adequació del pressupost sol·licitat en relació amb els objectius a aconseguir i el temps de realització.  
2. Es concediran 5 punts addicionals en l'avaluació d'aquelles sol·licituds que incorporen la perspectiva de gènere en el contingut del projecte d'investigació a desenvolupar.  
  
Cinqué. Obligacions  
Els grups beneficiaris d'aquestes ajudes estaran obligats a:  
1. Presentar una còpia dels contractes del personal contractat a càrrec d'aquesta ajuda, en els quals haurà de constar expressament la vinculació amb el projecte, en el termini d'un mes des de la seua signatura.  
2. Sol·licitar autorització per a modificar la distribució per conceptes de l'import concedit quan es tracte de canvis que afecten despeses de contractació de personal i canvis entre els diferents conceptes de despeses d'execució i funcionament que comporten variacions superiors al 20 % respecte al pressupost inicial previst.  
  
Sisé. Justificació  
1. La justificació de les ajudes es realitzarà d'acord amb el que estableix l'article 22 de les bases reguladores.  
2. A més els centres beneficiaris presentaran una còpia dels contractes del personal contractat a càrrec d'aquesta ajuda, que no hagen sigut aportats amb anterioritat, així com de les nòmines.  
3. També es justificarà l'ús de la subvenció concedida mitjançant el compliment de les normes de seguiment cientificotècnic tal com disposa l'article 82 de les bases reguladores.  
  
  
Annex XI  
Subvencions Programa Prometeu per a grups   
d'investigació d'excel·lència  
  
Primer. Objecte i característiques de la subvenció  
1. L'objecte de la present convocatòria és la concessió de les subvencions la regulació específica de les quals s'estableixen els articles 84 al 88 de les bases reguladores.  
2. Les actuacions subvencionades seran executades per grups d'R+D+I d'excel·lència, dirigits per una investigadora o investigador principal que tindrà formalitzada la seua vinculació funcionarial, estatutària o contractual amb l'entitat beneficiària.  
3. Les subvencions tindran una duració màxima de quatre anys.  
4. Les subvencions tindran un import màxim de 100.000 euros anuals i la seua quantia es determinarà per a cada projecte en funció del pressupost sol·licitat i del resultat del procés de l'avaluació.  
5. L'import de la subvenció podrà finançar els conceptes següents:  
  
a) Despeses de contractació de personal. Aquests costos podran referir-se a les categories següents:  
- Personal investigador doctor.  
- Personal investigador de caràcter predoctoral.  
El contracte laboral a formalitzar serà, preferentment, l'establit en l'article 21 de la Llei 14/2011, de la ciència, la tecnologia i la innovació.  
  
La duració màxima del contracte amb cada investigador en formació serà de quatre anys.  
La dotació anual per a cadascun dels contractes predoctorals serà de 22.192,80 euros per als tres primers anys i de 27.000,00 euros per al quart any, i es destinarà necessàriament a finançar el salari i la quota empresarial de la Seguretat Social. La retribució salarial mínima que hauran de rebre els investigadors en formació durant aquest període, que s'haurà d'indicar en cada contracte, s'ajustarà al que estableix l'article 7 del Reial decret 103/2019, d'1 de març, pel qual s'aprova l'Estatut del personal investigador predoctoral en formació.  
  
Les candidates o candidats als contractes hauran de reunir els requisits següents:  
a) Tindre la nacionalitat espanyola, o ser nacional d'un estat membre de la Unió Europea, o ser estranger amb autorització o permís de residència o d'estada per estudis a Espanya.  
b) Estar admés o preadmés en un programa de doctorat en una universitat de la Comunitat Valenciana. A aquests efectes, es considerarà que un sol·licitant està preadmés quan haja superat un mínim de 300 crèdits i sol·licitat la seua admissió a un programa de doctorat.  
c) No estar en possessió del títol de doctor o doctora amb anterioritat a la data d'inici del gaudi de l'ajuda.  
- Personal de suport tècnic o administratiu.  
La dotació anual per a cadascun dels contractes serà de 19.890 euros per a contractes a jornada completa i es destinarà necessàriament a finançar el salari i la quota empresarial de la Seguretat Social. La retribució salarial mínima que haurà de rebre el personal contractat i que haurà d'indicar-se en cada contracte, serà de 15.000 euros bruts anuals a jornada completa. En cas de formalitzar un contracte a jornada parcial, la dotació anual per a cadascun dels contractes serà proporcional a la jornada laboral realitzada.  
  
b) Despeses d'execució i funcionament:  
- Material fungible. No podrà finançar-se material d'oficina ni accessoris informàtics com ara càmeres web, ratolins, unitats d'emmagatzematge o similars.  
- Viatges, manutenció i allotjament de les persones que formen part del grup d'investigació, del personal de suport a la investigació (PAI) i del personal contractat a càrrec del projecte. En aquest cas, s'adequaran als límits que per a aquests conceptes estiguen establits en la normativa de la Generalitat. No podran finançar-se estades d'investigació, entenent per estada períodes de més de quinze dies en una mateixa destinació. Per la qual cosa, si es realitza una estada (més de quinze dies), no es podrà finançar cap despesa amb fons d'aquesta ajuda.  
 - Viatges, manutenció, allotjament dels investigadors doctors convidats, per a participar en el projecte en activitats desenvolupades en l'àmbit de la Comunitat Valenciana, sempre que es justifique la participació realitzada. En aquest cas, s'adequaran als límits que per a aquests conceptes estiguen establits en la normativa de la Generalitat.  
- Difusió de les activitats del grup Prometeu. Seran subvencionables per aquest concepte les inscripcions a congressos i jornades dels membres del grup, del personal de suport a la investigació i del personal contractat a càrrec del projecte, pàgina web del grup Prometeu (punt 1 de l'apartat cinqué), publicacions del grup en revistes científiques i quotes per adhesió a associacions especialitzades.  
- Realització de jornades científiques en l'àmbit de la Comunitat Valenciana directament relacionades amb el projecte Prometeu, fins a un màxim de 6.000 euros anuals, incloent-hi la totalitat de les despeses de la jornada: viatges, manutenció, allotjament i impartició de conferències o ponències dels investigadors doctors convidats, i totes altres despeses subvencionables per aquest apartat, que seran les mateixes que les regulades en l'annex XIV d'aquesta resolució, relatiu a l'organització de jornades i congressos, així com la forma de justificació, i, sempre que no s'hagen concedit per a aquest mateix concepte, altres ajudes d'aquesta convocatòria. En tot cas, en tota la documentació oficial de les jornades haurà de quedar acreditat el seu finançament per aquest projecte Prometeu 2020.  
 - Despeses d'adquisició d'equipament cientificotècnic, incloent-hi programari de caràcter especialitzat i destinat exclusivament a la investigació i que possibilite la utilització adequada de l'equipament adquirit. No podran finançar-se equips informàtics de caràcter general com ara ordinadors personals ni tauletes tàctils, només excepcionalment es podran finançar equips informàtics quan es tracte d'equips molt específics necessaris per a poder desenvolupar el projecte d'investigació i que així s'hagen especificat en la memòria cientificotècnica.  
  
- Altres despeses estrictament necessàries per a l'execució del projecte com ara treball de camp, seqüenciació, microscòpia o similar.  
  
c) Costos indirectes. Despeses de funcionament de les entitats beneficiàries necessàries per al desenvolupament del projecte. Aquesta quantitat ascendirà a un import que es determinarà per l'aplicació d'un percentatge màxim del 15 % sobre la quantitat de despesa executada i justificada per contractació de personal per al projecte, exclòs el cost de la Seguretat Social, per la qual cosa la seua concreció final es realitzarà amb la justificació de despeses de cada anualitat.   
6. Els membres del grup i el personal de suport a la investigació que s'hi incorpore no podran percebre remuneracions de cap classe per la seua participació en el projecte a càrrec d'aquest.  
7. Totes les despeses hauran d'estar directament relacionades amb l'execució del projecte Prometeu per a poder finançar-se per aquesta subvenció.  
Segon. Requisits dels sol·licitants  
1. Les actuacions subvencionades seran executades per grups d'investigació dirigits per un investigador principal, que actuarà com a sol·licitant de la subvenció.  
2. El grup d'investigació estarà format com a mínim per tres persones investigadores. Totes les persones investigadores que formen part del grup hauran de posseir el títol de doctor, tindre vinculació funcionarial, estatutària o contractual amb un centre d'investigació i estar en servei actiu. Aquesta vinculació haurà de mantindre's durant tot el període de vigència de l'ajuda.  
3. L'investigador principal haurà de reunir els requisits següents:  
a) Estar en possessió del títol de doctor i tindre formalitzada amb l'entitat beneficiària la seua vinculació funcionarial, estatutària o laboral que cobrisca, almenys, el període sol·licitat d'execució del projecte i estar en servei actiu.  
b) Tindre reconeguts, o, si és el cas, avaluats positivament, un mínim de tres trams d'avaluació de l'activitat investigadora per la Comissió Nacional d'Avaluació de l'Activitat Investigadora (CNEAI) o per l'AVAP o haver finalitzat com a investigador principal un mínim de tres projectes d'R+D+I amb duració mínima, cadascun, de dos anys del Pla Estatal d'R+D+I o del programa marc de la Unió Europea o que la seua producció científica durant el període 2014-2017 tinga un impacte normalitzat de la producció científica superior a 1,5 respecte del valor mitjà mundial.  
4. La resta dels membres del grup d'investigació hauran de complir els requisits següents:  
a) Estar en possessió del títol de doctor i tindre formalitzada amb l'entitat beneficiària o amb un altre centre d'investigació la seua vinculació funcionarial, estatutària o laboral que cobrisca, almenys, el termini sol·licitat d'execució del projecte i estar en servei actiu.   
b) Els membres del grup d'investigació que pertanguen a una entitat diferent de la beneficiària hauran de comptar amb l'autorització expressa de l'entitat a la qual pertanguen. La documentació acreditativa sobre aquest tema quedarà en poder de l'entitat sol·licitant, que serà la responsable que el personal del grup d'investigació no vinculat funcionarialment, laboralment o estatutàriament a aquesta compte amb l'esmentada autorització.  
c) El grup d'investigació haurà d'acreditar entre tots els seus membres (exclòs l'investigador principal) una mitjana de dos trams d'avaluació de l'activitat investigadora reconeguts, o, si és el cas, avaluats positivament, per la CNEAI o per l'AVAP o de dos projectes d'R+D+I finalitzats com a investigadors principals amb una duració mínima, cadascun, de dos anys, del Pla Estatal d'R+D+I o del programa marc de la Unió Europea. A aquests efectes, acreditar un impacte normalitzat de la producció científica superior a 1,3 respecte del valor mitjà mundial, en el període 2014-2017, o tindre concedit o haver finalitzat com a investigador principal o com a beneficiari a escala individual, un projecte finançat per l'European Research Council (ERC) es considerarà equivalent a tindre reconeguts o avaluats positivament dos trams d'activitat investigadora per la CNEAI o per l'AVAP o dos projectes d'R+D+I finalitzats com a investigadors principals amb duració mínima, cadascun, de dos anys, del Pla Estatal d'RD+I o del programa marc de la Unió Europea.  
5. Per al càlcul de l'impacte normalitzat de la producció científica es tindran en compte exclusivament els treballs de caràcter primari ?articles, revisions de l'estat de l'art i articles o treballs publicats en els anuals de les principals conferències científiques ?publicats entre l'1 de gener de 2014 i el 31 de desembre de 2017 recollits en una de les bases de dades internacionals Web of Science o Scopus. En qualsevol cas, tots els membres d'un mateix grup que decidisquen demostrar un impacte normalitzat han d'extraure les dades d'una única base de dades de caràcter internacional, a triar entre SCOPUS o WOS. Només es consideraran aquelles persones investigadores que hagen publicat treballs en almenys tres dels quatre anys d'aquest període.  
El càlcul es realitzarà individualment. Totes les dades per al càlcul s'extrauran d'una única base de dades internacional i és obligatòria la presentació del codi únic d'autor que apareix en la base de dades triada (Researcher ID en Web of Science o bé autor ID en Scopus). L'impacte normalitzat es calcularà separadament per a cada any del període de la manera següent:   
1r. Se sumaran les cites rebudes pel conjunt dels treballs publicats aquell any des de la data de publicació fins al moment en què siga realitzada la consulta, i s'obtindrà el quocient d'aquesta suma i el nombre de treballs publicats aquell any.   
2n. El valor resultant es dividirà pel valor de l'impacte mundial en aquell any corresponent a l'àmbit científic en el qual s'inscriuen els treballs realitzats per l'autor.   
3r. L'impacte normalitzat per al període 2014-2017 és la mitjana dels valors obtinguts segons el punt 2n per a cada any, ponderada pel nombre de treballs publicats aquell any.   
En la pàgina web de la Conselleria d'Innovació, Universitats Ciència i Societat Digital es donarà accés a les dades de l'impacte mundial per àmbit científic a què s'ha fet referència.  
6. Es podrà sol·licitar la incorporació de nous membres al grup que haurà de ser autoritzada per l'òrgan concedent, sempre que es mantinga la mitjana requerida en l'apartat 4 c).  
7. Cap membre del grup podrà pertànyer a més d'un grup del Programa Prometeu en qualsevol de les seues edicions ni formar part d'altres grups d'investigació amb finançament vigent a càrrec de convocatòries de la conselleria competent en matèria de política científica i investigació per al foment de grups d'investigació.  
8. En cas que, durant el període d'execució del projecte la investigadora o l'investigador principal acredite el gaudi d'un permís derivat de maternitat o paternitat conformement a les situacions protegides que recull el règim general de la Seguretat Social o en cas d'atenció a persones en situació de dependència, conformement al que disposa la Llei 39/2006, de 14 de desembre i que aquesta situació impedisca que el grup puga continuar desenvolupant la seua activitat d'acord amb els objectius plantejats, es podrà sol·licitar un reajustament dels crèdits durant el període d'execució del projecte, que podrà ser autoritzat per l'òrgan concedent. La reassignació de l'import concedit entre diferents anualitats no podrà comportar una pròrroga de la duració total del projecte a una altra anualitat diferent de les concedides en la resolució de concessió.  
9. Al llarg de la vigència del projecte d'investigació es podrà sol·licitar la incorporació d'investigadors doctors amb vinculació funcionarial, estatutària o laboral amb un centre d'investigació i en servei actiu com a personal de suport a la investigació (PAI), que haurà de ser autoritzada per l'òrgan concedent.  
10. Els requisits, el règim de compatibilitat i la dedicació dels investigadors principals i de la resta dels membres del grup d'investigació hauran de complir-se el dia en què finalitze el termini de presentació de sol·licituds i mantindre's fins al final del termini d'execució de l'actuació.  
11. L'entitat beneficiària serà la responsable de verificar el compliment de les condicions de titulació, vinculació, compatibilitat, dedicació i qualssevol altres requisits exigits al personal investigador participant, i haurà de comunicar qualsevol variació en aquestes en un termini de deu dies a partir d'aquell en què es produïsca el canvi.   
  
  
Tercer. Sol·licituds i documentació  
1. Les sol·licituds es presentaran del 16 de setembre al 4 d'octubre de 2019, en el lloc indicat en l'apartat cinqué d'aquesta resolució.  
  
2. L'imprés de sol·licitud anirà acompanyat dels documents següents:  
a) Memòria cientificotècnica del projecte, en la qual haurà de constar la justificació de les activitats a realitzar amb les despeses previstes en el pressupost del projecte.   
b) Currículum de l'investigador principal i de la resta dels membres del grup d'investigació.  
c) Historial del grup d'investigació, en el qual figuraran els projectes conjunts del grup amb altres centres d'investigació de prestigi internacional i publicacions en els últims tres anys i les propostes dels membres del grup en convocatòries del programa marc d'R+D+I de la Unió Europea (Horitzó 2020) que hagen superat alguna de les fases del procés d'avaluació en els últims cinc anys.  
  
d) Certificats dels responsables en matèria d'investigació on conste el reconeixement o l'avaluació positiva dels trams de l'activitat investigadora, de l'investigador principal i de la resta dels membres del grup o els projectes d'R+D+I finalitzats com a investigador principal dins del pla nacional o estatal o del programa marc de la Unió Europea, o els projectes finançats per l'European Research Council (ERC), indicant la referència de cada projecte i la data d'inici i finalització d'aquests.  
  
e) En el supòsit d'acreditar l'impacte normalitzat de la producció científica, s'haurà d'aportar per a cadascun dels investigadors la taula resum del seu càlcul de l'IN, en la qual haurà de fer-se constar el codi d'identificació d'autor extret de la base de dades internacional (Web of Science o Scopus) a fi que es puga procedir a la revisió transparent de l'impacte normalitzat acreditat.  
  
Quart. Criteris de valoració  
1. Les sol·licituds seran avaluades segons els criteris i el barem següents:  
a) Qualitat cientificotècnica i rellevància del projecte (30 %).  
1) Fins a 15 punts: objectius, impactes esperats i metodologia del projecte.  
2) Fins a 15 punts: pla de treball i disseny d'investigació.  
b) Viabilitat de la proposta: adequació del pressupost sol·licitat en relació amb les activitats que es pretén realitzar, als objectius a aconseguir i al calendari temporal previst per a la seua execució (20 %).  
c) Grup d'Investigació (40 %), valorant-se a aquest efecte:  
c.1) La rellevància de l'investigador principal (producció científica, direcció de projectes d'investigació o la capacitat formativa de personal investigador), fins a 15 punts;  
c.2) lnterdisciplinarietat del grup demostrada a través de projectes conjunts amb altres centres d'investigació de prestigi internacional i publicacions en els últims 3 anys, fins a 10 punts;  
c.3) Trajectòria internacional del grup d'investigació: es valorarà si en els últims cinc anys algun dels seus membres ha presentat propostes en convocatòries del programa marc d'R+D+I de la Unió Europea (Horitzó 2020) que hagen superat alguna de les fases del procés d'avaluació, fins a 15 punts.  
d) Impacte cientificotècnic o internacional de la proposta (10 %).  
2. Es concediran 5 punts addicionals en l'avaluació d'aquelles sol·licituds que incorporen la perspectiva de gènere en el contingut del projecte d'investigació i 5 punts addicionals més a aquells la investigadora principal dels quals siga una dona.  
  
Cinqué. Obligacions  
Els grups d'investigació beneficiaris d'aquestes ajudes estan obligats a:  
1. Disposar d'una pàgina web del grup, que haurà de ser actualitzada permanentment, en la qual figurarà el patrocini i el logotip de la conselleria convocant d'aquestes ajudes i disposar d'un acrònim i d'un logotip per al grup, que també figurarà en la pàgina web.  
2. Presentar una còpia dels contractes del personal contractat a càrrec d'aquesta ajuda, en els quals haurà de constar expressament la vinculació al projecte, en el termini d'un mes des de la seua signatura, així com de qualsevol modificació que els afecte.   
3. Sol·licitar autorització per a modificar la distribució per conceptes de l'import concedit quan es tracte de canvis que afecten despeses de contractació de personal i canvis entre els diferents conceptes de despeses d'execució i funcionament que suposen variacions superiors al 20 % respecte al pressupost inicial previst.  
  
Sisé. Justificació  
1. La justificació de les ajudes es realitzarà d'acord amb el que estableix l'article 22 de les bases reguladores.   
2. A més els centres beneficiaris presentaran una còpia dels contractes del personal contractat a càrrec d'aquesta ajuda, que no hagen sigut aportats amb anterioritat, així com de les nòmines.  
3. També es justificarà l'ús de la subvenció concedida mitjançant el compliment de les normes de seguiment cientificotècnic tal com disposa l'article 87 de les bases reguladores.  
  
  
  
Annex XII  
Subvencions a l'excel·lència científica de júniors investigadors  
  
Primer. Objecte i característiques  
1. L'objecte de la present convocatòria és la concessió de les subvencions la regulació específica de les quals estableixen els articles 89 al 94 de les bases reguladores.  
2. Les actuacions subvencionades seran executades per l'investigador júnior sol·licitant de l'ajuda, que serà el responsable del desenvolupament del projecte, així com per les persones que es contracten a càrrec d'aquest com a personal vinculat al projecte.  
3. Les subvencions tindran una duració màxima de tres anys. En cas que la persona investigadora responsable del desenvolupament del projecte acredite el gaudi d'un permís derivat de maternitat o paternitat conformement a les situacions protegides que recull el règim general de la Seguretat Social o en cas d'atenció a persones en situació de dependència, conformement al que disposa la Llei 39/2006, de 14 de desembre es podrà ampliar la duració de l'ajuda fins a un màxim d'un any, circumstància que haurà de sol·licitar-se a l'òrgan concedent per a la seua autorització i que no podrà suposar un increment en l'ajuda concedida.  
  
4. Les subvencions tindran un import màxim de 70.000 euros anuals i la seua quantia es determinarà per a cada projecte en funció del pressupost sol·licitat i del resultat del procés d'avaluació.  
5. L'import de la subvenció podrà finançar els conceptes següents:  
  
a) Despeses de contractació de personal vinculat al projecte. Aquests costos podran referir-se a les categories següents:  
- Persona investigadora sol·licitant de la subvenció. En cas que no mantinga vinculació laboral amb cap centre d'investigació de la Comunitat Valenciana, o tenint-la, aquesta no comprenga tota l'execució del projecte, es podran finançar per aquesta ajuda les despeses generades per la seua contractació.  
- Personal investigador de caràcter predoctoral.   
El contracte laboral a formalitzar serà, preferentment, l'establit en l'article 21 de la Llei 14/2011, de la ciència, la tecnologia i la innovació.  
  
La duració màxima del contracte amb cada investigador en formació serà de tres anys.  
La dotació anual per a cadascun dels contractes predoctorals serà de 22.192,80 euros i es destinarà necessàriament a finançar el salari i la quota empresarial de la Seguretat Social. La retribució salarial mínima que hauran de rebre els investigadors en formació durant aquest període, que s'haurà d'indicar en cada contracte, s'ajustarà al que estableix l'article 7 del Reial decret 103/2019, d'1 de març, pel qual s'aprova l'Estatut del personal investigador predoctoral en formació.  
  
Les candidates o candidats als contractes hauran de reunir els requisits següents:  
a) Tindre la nacionalitat espanyola, o ser nacional d'un estat membre de la Unió Europea, o ser estranger amb autorització o permís de residència o d'estada per estudis a Espanya.  
b) Estar admés o preadmés en un programa de doctorat en una universitat de la Comunitat Valenciana. A aquests efectes, es considerarà que un sol·licitant està preadmés quan haja superat un mínim de 300 crèdits i sol·licitat la seua admissió a un programa de doctorat.   
  
c) No estar en possessió del títol de doctora o doctor amb anterioritat a la data d'inici del gaudi de l'ajuda.  
- Personal tècnic de suport.   
La dotació anual per a cadascun dels contractes serà de 19.890 euros per a contractes a jornada completa i es destinarà necessàriament a finançar el salari i la quota empresarial de la Seguretat Social. La retribució salarial mínima que haurà de rebre el personal contractat i que haurà d'indicar-se en cada contracte, serà de 15.000 euros bruts anuals a jornada completa. En cas de formalitzar un contracte a jornada parcial, la dotació anual per a cadascun dels contractes serà proporcional a la jornada laboral realitzada.  
b) Despeses d'execució i funcionament:  
- Material fungible. No podrà finançar-se material d'oficina ni accessoris informàtics com ara càmeres web, ratolins, unitats d'emmagatzematge o similars.  
- Viatges, manutenció i allotjament de la investigadora o l'investigador sol·licitant i del personal vinculat al projecte. En aquest cas, s'adequaran als límits que per a aquests conceptes estiguen establits en la normativa de la Generalitat. No podran finançar-se estades d'investigació, entenent per estada períodes de més de quinze dies en una mateixa destinació. Pel que si es realitza una estada (més de quinze dies), no es podrà finançar cap despesa amb fons d'aquesta ajuda.  
- Viatges, manutenció, allotjament dels investigadors doctors convidats per a participar en el projecte en activitats desenvolupades en l'àmbit de la Comunitat Valenciana, sempre que es justifique la participació realitzada. En aquest cas, s'adequaran als límits que per a aquests conceptes estiguen establits en la normativa de la Generalitat.  
- Difusió de les activitats. Seran subvencionables per aquest concepte les inscripcions a congressos i jornades de la investigadora o l'investigador sol·licitant i del personal vinculat al projecte, pàgina web del projecte, publicacions en revistes científiques i quotes per adhesió a associacions especialitzades.  
- Realització de jornades científiques en l'àmbit de la Comunitat Valenciana directament relacionades amb el projecte, fins a un màxim de 6.000 euros anuals, incloent-hi la totalitat de les despeses de la jornada: viatges, manutenció, allotjament i impartició de conferències o ponències dels investigadors doctors convidats, i totes altres despeses subvencionables per aquest apartat, que seran les mateixes que les regulades en l'annex XIV d'aquesta resolució, relatiu a l'organització de jornades i congressos, així com la forma de justificació, i, sempre que no s'hagen concedit per a aquest mateix concepte, altres ajudes d'aquesta convocatòria. En tot cas, en tota la documentació oficial de les jornades haurà de quedar acreditat el seu finançament per aquest projecte.  
- Despeses d'adquisició d'equipament cientificotècnic, incloent-hi programari de caràcter especialitzat i destinat exclusivament a la investigació i que possibilite la utilització adequada de l'equipament adquirit. No podran finançar-se equips informàtics de caràcter general com ara ordinadors personals ni tauletes tàctils, només excepcionalment es podran finançar equips informàtics quan es tracte d'equips molt específics necessaris per a poder desenvolupar el projecte d'investigació i que així s'hagen especificat en la memòria cientificotècnica.  
  
- Altres despeses estrictament necessàries per a l'execució del projecte com és ara treball de camp, seqüenciació, microscòpia o similar.  
  
c) Costos indirectes. Despeses de funcionament de les entitats beneficiàries necessàries per al desenvolupament del projecte. Aquesta quantitat ascendirà a un import que serà determinat per l'aplicació d'un percentatge màxim del 15 % sobre la quantitat de despesa executada i justificada per contractació de personal per al projecte, excloent-ne el cost de la seguretat social, per la qual cosa la seua concreció final es realitzarà amb la justificació de despeses de cada anualitat.   
6. La persona investigadora sol·licitant i el personal vinculat al projecte no podran percebre remuneracions addicionals per la seua participació en el projecte amb càrrec al projecte.  
7. Totes les despeses hauran d'estar directament relacionades amb l'execució del projecte per a poder finançar-se per aquesta subvenció.  
  
Segon. Requisits dels sol·licitants  
1 Les entitats beneficiàries d'aquestes subvencions seran els centres d'investigació de la Comunitat Valenciana i les actuacions subvencionades seran executades per l'investigador o la investigadora júnior sol·licitant de l'ajuda.  
2. Podrà sol·licitar aquestes subvencions el personal investigador que haja obtingut el títol de doctor amb posterioritat a l'1 de gener de 2012.  
En el cas d'aquelles persones que hagen gaudit de permisos derivats de maternitat o paternitat d'acord amb les situacions protegides que es recullen en el règim general de la Seguretat Social o per l'atenció a persones en situació de dependència ?conformement al que es disposa en la Llei 39/2006, de 14 de desembre?; o per situació d'incapacitat temporal derivada d'una malaltia greu o una situació derivada de violència de gènere, s'ampliarà un any per cada permís de maternitat o paternitat o situació de les esmentades, tinguts amb posterioritat a l'1 de gener de 2012.  
3. A més del que es disposa en l'apartat anterior el sol·licitant ha de reunir un dels requisits següents:  
a) Tindre l'aval d'una persona investigadora que haja rebut un premi Jaume I. No es podrà avalar a més d'una persona sol·licitant en aquesta convocatòria.  
b) Tindre vinculació funcionarial, estatutària o contractual amb categoria de doctor en un centre d'excel·lència Severo Ochoa o unitat d'excel·lència María de Maeztu de la Comunitat.  
4. La persona investigadora sol·licitant que no tinga vinculació laboral amb un centre d'investigació de la Comunitat Valenciana, o tenint-la, aquesta no comprenga tota l'execució del projecte, haurà de presentar amb la sol·licitud una carta de compromís signada pel responsable d'un centre d'investigació de la Comunitat Valenciana en la qual es comprometa a formalitzar amb aquesta un contracte laboral que comprenga tota la durada del projecte i que autoritze el seu desenvolupament en el dit centre en cas que se li siga concedida la subvenció. Les despeses d'aquesta contractació es podran finançar com un concepte de despesa de la subvenció concedida.  
5. Cap membre del projecte contractat, així com l'investigador junior, podrà formar part d'altres grups d'investigació amb finançament vigent a càrrec de la conselleria competent en matèria de política científica i investigació per al foment de grups d'investigació emergents, consolidables o del Programa Prometeu.  
  
Tercer. Sol·licituds i documentació  
1. Les sol·licituds es presentaran del 16 de setembre al 4 d'octubre de 2019 en el lloc indicat en l'apartat cinqué d'aquesta resolució.  
  
2. L'imprés de sol·licitud anirà acompanyat dels documents següents:  
a) Currículum de l'investigador sol·licitant.  
b) Memòria cientificotècnica del projecte.  
c) Aval d'una persona investigadora que haja rebut el Premi Jaume I, si és el cas. Aquest document haurà de disposar necessàriament de la signatura original de la persona avaladora.  
d) Carta de compromís signada pel responsable d'un centre d'investigació de la Comunitat Valenciana, si concorren les circumstàncies previstes en el punt 4 de l'apartat segon.  
e) Fotocòpia del permís concedit conformement als supòsits previstos en el punt 2 de l'apartat segon.  
  
Quart. Criteris de valoració  
1. Les sol·licituds seran avaluades segons els criteris i el barem següents:  
a) Excel·lència científica de la persona sol·licitant (50 %).  
1) Fins a 10 punts: participació en projectes d'investigació.  
2) Fins a 20 punts: publicacions científiques i participació en activitats de difusió.  
3) Fins a 10 punts: contractes i patents o mèrits equivalents en les seues respectives àrees de coneixement.  
4) Fins a 10 punts: estades a l'estranger, premis i altres accions rellevants.  
b) Qualitat i impacte del projecte d'investigació. Entre d'altres es valorarà que aquest es trobe a la frontera de coneixement i que tinga una elevada projecció internacional (30 %).  
1) Fins a 10 punts: qualitat del projecte d'investigació (objectius, impactes esperats, metodologia del projecte i pla de treball)  
2) Fins a 20 punts: que el projecte es trobe a la frontera de coneixement i que tinga una elevada projecció internacional.  
c) Capacitat de lideratge de projectes per part de la persona sol·licitant (20 %).  
2. Per a l'avaluació de les sol·licituds, es podrà crear un comité d'experts de reconegut prestigi que seran designats per la directora general de Ciència i Investigació, per a assessorar la comissió avaluadora a aquest efecte.  
  
Cinqué. Obligacions  
Sol·licitar autorització per a modificar la distribució per conceptes de l'import concedit quan es tracte de canvis que afecten despeses de contractació de personal i canvis entre els diferents conceptes de despeses d'execució i de funcionament que suposen variacions superiors al 20 % respecte al pressupost inicial previst.  
  
  
Sisé. Justificació  
1. La justificació de les ajudes es realitzarà d'acord amb el que s'estableix en l'article 22 de les bases reguladores.   
2. A més els centres beneficiaris presentaran una còpia dels contractes del personal contractat amb càrrec a aquesta ajuda, en els quals haurà de constar expressament la seua vinculació amb el projecte, així com de les nòmines.  
3. També es justificarà l'ús de la subvenció concedida mitjançant el compliment de les normes de seguiment cientificotècnic tal com es disposa en l'article 92 de les bases reguladores.  
  
  
Annex XIII  
Subvencions per a la captació de projectes europeus o altres programes de caràcter internacional.  
  
Primer. Objecte i característiques de la subvenció  
1. L'objecte de la present convocatòria és la concessió de les subvencions la regulació específica de les quals s'estableix en els articles 95 al 97 de les bases reguladores.  
2. L'ajuda contribuirà a finançar les despeses prèvies a la presentació de la sol·licitud de participació, realitzades per a participar en convocatòries que es realitzen del Programa marc d'investigació i innovació de la Unió Europea així com d'altres programes d'àmbit internacional que financen activitats d'R+D+I. Podrà tindre una durada d'una o dues anualitats en funció de la data de finalització del termini de presentació de sol·licituds en la convocatòria europea o de caràcter internacional, i s'hauran de sol·licitar dues anualitats quan aquesta presentació tinga lloc l'any 2021. En el cas que l'activitat es desenvolupe durant dues anualitats, la determinació de l'import de la subvenció per a cada anualitat pressupostària s'establirà en la resolució de concessió, segons el pressupost sol·licitat de conformitat amb el cronograma de desenvolupament de les activitats necessàries per a la preparació de la sol·licitud.  
3. L'import de la subvenció que serà el mateix amb independència que la durada siga per a una o dues anualitats, serà com a màxim de 6.000 euros quan es tracte de projectes en els quals el grup sol·licitant participe a títol individual o com a soci, i com a màxim de 9.000 euros quan el grup sol·licitant participe com a líder de la proposta o en el supòsit de participació d'una persona investigadora en les ERC ?Starting Grants- o ?Consolidator Grants?.  
4. Podran ser subvencionables entre d'altres els conceptes següents:  
a) Despeses de consultoria destinades de manera exclusiva a la preparació de la proposta, sense que puguen excedir el 30% de la quantia total de la subvenció o el 50% en casos degudament justificats, que hauran de ser autoritzats.  
b) Altres serveis destinats de manera exclusiva a la preparació de la proposta (serveis de traducció, de disseny gràfic i altres serveis similars).  
c) Despeses de viatges, manutenció i allotjament per assistència a congressos i conferències, visites i estades breus del personal investigador que formarà part del grup o del consorci que subscriurà la sol·licitud europea i que haurà de figurar en la memòria justificativa de la despesa, amb els límits que per a aquests conceptes establisca la normativa de la Generalitat sobre indemnitzacions per raó del servei.  
  
d) Altres despeses necessàries per a la preparació i presentació de la proposta.  
5. Les persones del grup no podran percebre remuneracions a càrrec d'aquesta subvenció.  
6. Les subvencions regulades en aquesta convocatòria seran compatibles amb la percepció d'altres subvencions procedents de qualssevol de les administracions o ens públics o privats, nacionals, internacionals, o de la Unió Europea, sempre que l'import conjunt d'aquestes siga de tal quantia que, aïlladament o en concurrència amb altres subvencions, no superen el cost de l'activitat finançada.  
  
Segon. Requisits dels sol·licitants  
1. Les actuacions subvencionades seran executades per grups d'investigació ja constituïts o la creació dels quals es propose en el cas de sol·licituds de subvencions per a la presentació de propostes individuals en les ERC, dirigits per un investigador principal, que actuarà com a sol·licitant de la subvenció.  
2. El grup d'investigació estarà format com a mínim per tres persones investigadores, una de les quals serà l'investigador principal que tindrà formalitzada la seua vinculació funcionarial, estatutària o contractual amb l'entitat beneficiària, i que juntament amb almenys un altre membre del grup han de posseir el títol de doctor.  
3. L'entitat sol·licitant serà la responsable de verificar el compliment de les condicions de titulació, vinculació, compatibilitat, dedicació i qualssevol altres requisits exigits al personal investigador participant que s'establisca en la corresponent convocatòria, i haurà de comunicar qualsevol variació en aquestes en un termini de deu dies a partir del dia en què es produïsca el canvi.  
  
Tercer. Sol·licituds i documentació  
1. Les sol·licituds es presentaran del 16 de setembre al 4 d'octubre de 2019, en el lloc indicat en l'apartat cinqué d'aquesta resolució.  
  
2. L'imprés de sol·licitud anirà acompanyat dels documents següents:  
a) Memòria amb plantejament inicial de la proposta, que contindrà: resum del projecte d'investigació, identificació del programa de la Unió Europea o d'un altre àmbit al qual s'opta i, si és el cas, relació de grups amb els quals s'associa i estructura del consorci que conformen.  
  
b) Currículum de l'investigador principal i de l'altre membre del grup que ha de posseir el títol de doctor. En el cas de sol·licituds per a la presentació de propostes individuals en les ERC, haurà d'aportar-se el currículum d'un altre membre del grup la creació del qual es propose.  
c) Historial cientificotècnic del grup d'investigació, amb una relació dels membres que el componen o de potencials participants en les sol·licituds per a la presentació de propostes en les ERC.  
d) Cronograma de desenvolupament d'activitats a realitzar amb l'ajuda sol·licitada fins a la presentació de la sol·licitud del projecte europeu a una convocatòria d'un programa de la Unió Europea o d'un altre programa d'àmbit internacional amb la distribució de l'import requerit en una o dues anualitats.  
e) Pressupost de despesa amb la distribució de l'import requerit en una o dues anualitats.  
  
Quart. Criteris de valoració  
1. Les sol·licituds seran avaluades segons els criteris i el barem següents:  
a) Interés cientificotècnic del projecte amb el qual opta a un programa de la Unió Europea o internacional (40 %).  
b) Adequació i viabilitat de les activitats previstes i del pressupost de les activitats a desenvolupar fins a la presentació de la sol·licitud (20 %).  
1) Fins a 5 punts: adequació del pressupost en relació amb les activitats que es pretén desenvolupar.  
2) Fins a 15 punts: viabilitat de les activitats previstes per a la presentació de la sol·licitud.  
c) Qualitat, trajectòria i adequació del grup o de l'investigador proponent. Especialment es valoraran la competència i l'adequació de l'investigador principal així com dels potencials participants inclosos en la Memòria per a dur a terme l'actuació (40 %).  
1) Fins a 20 punts: la rellevància de l'investigador principal o de l'investigador proponent (producció científica, direcció de projectes d'investigació o la capacitat formativa de personal investigador).  
2) Fins a 20 punts: l'experiència investigadora i trajectòria de la resta de persones investigadores del grup o potencials participants.  
  
Cinqué. Justificació  
1. La justificació de les ajudes es realitzarà d'acord amb el que s'estableix en l'article 22 de les bases reguladores.  
2. A més els centres beneficiaris de les ajudes hauran de justificar la subvenció aportant memòria justificativa de la despesa i còpia de participació en la convocatòria d'un programa de la Unió Europea o d'un altre àmbit internacional, i documentació que l'acompanye. La no-presentació de documentació acreditativa de participació en la convocatòria europea o en la convocatòria d'àmbit internacional es considerarà com a incompliment de l'actuació i donarà lloc a l'inici del procediment de reintegrament.  
  
  
Annex XIV  
Subvencions per a l'organització i difusió de congressos, jornades i reunions científiques, tecnològiques, humanístiques o artístiques de caràcter internacional  
  
Primer. Objecte i característiques  
1. L'objecte de la present convocatòria és la concessió de les subvencions la regulació específica de les quals s'estableix en els articles 98 al 100 de les bases reguladores.  
2. Podran ser objecte d'aquesta subvenció els esdeveniments que complisquen els requisits següents:  
a) Celebrar-se a la Comunitat Valenciana.  
b) Tindre caràcter internacional, s'entén com a tal que tant en el comité científic com entre les persones ponents i conferenciants figure personal investigador amb centre d'investigació de destinació en un altre país.  
c) Disposar d'un comité científic amb una composició equilibrada de dones i homes, es considera que la seua composició és equilibrada quan en el seu conjunt les persones de cada sexe no superen el seixanta per cent ni siguen menys del quaranta per cent.  
No obstant això, en aquelles àrees temàtiques de l'Agència Estatal d'Investigació en les quals hi haja un important desequilibri de gènere, de tal manera que el sexe menys representat no arribe al 25 % de representació, segons les dades que per a la quantificació del desequilibri per raó de gènere figuren en la taula III de l'annex XVI, com a mesura d'acció positiva, es considera que es compleix aquest requisit quan la representació de les dones en aquest comité siga superior al 60 per cent. Així mateix, i ateses les especials dificultats, en aquestes àrees temàtiques de l'ANEP, per a complir la presència equilibrada de dones i d'homes en el comité científic, les unitats d'igualtat dels centres d'investigació o entitats amb funcions equivalents en matèria d'igualtat, podran emetre un informe motivat sobre l'excepcionalitat d'aquesta circumstància.  
  
3. Les subvencions tindran un import màxim de 9.000 euros.  
4. L'import de la subvenció pot anar destinat a finançar, entre altres, els conceptes següents:  
a) Les despeses de viatges, manutenció i allotjament de les persones del comité científic, del comité organitzador i de ponents i conferenciants amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
  
b) La difusió dels programes de la reunió com ara: despeses de disseny i impressió de cartells, tríptics i programes, pàgina web i publicitat que hauran d'incloure sempre el patrocini de la Conselleria d'Innovació, Universitats, Ciència i Societat Digital de la Generalitat.  
  
c) Les despeses de ponències, conferències i altres participacions amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
d) Despeses de traducció i lloguer d'equips tècnics.  
e) L'edició de les ponències o conclusions resultants.  
No són despeses subvencionables:  
a) Les despeses socials associades a les actuacions subvencionades.  
b) Els cursos de postgrau, de reciclatge o d'especialització.  
c) Material inventariable, siga quina siga la seua quantia.  
d) Material d'oficina i material fungible, en general, que no tinga relació amb l'activitat proposada.  
e) Les despeses de funcionament pròpies del centre d'investigació.  
f) Les de lloguer de locals o carpes.  
g) Les despeses d'hostesses o pagaments a becaris.  
  
Segon. Requisits dels sol·licitants  
1. Podran ser sol·licitants d'aquesta subvenció com a investigador responsable de la seua execució, el personal investigador doctor amb vinculació funcionarial, estatutària o contractual amb l'entitat beneficiària que haurà de mantindre durant el període d'execució de la subvenció.  
  
Tercer. Sol·licituds i documentació  
1. Les sol·licituds es presentaran del 16 de setembre al 4 d'octubre de 2019, en el lloc indicat en l'apartat cinqué d'aquesta resolució.  
  
2. L'imprés de sol·licitud anirà acompanyat dels documents següents:  
a) Currículum de l'investigador responsable de la seua execució.  
b) Composició del comité científic.  
c) Relació de ponents. En el cas que no siga possible la determinació de tots els ponents serà necessari d'indicar-ho en aquest document, però en tot cas hauran de figurar relacionats els ponents que acrediten el caràcter internacional de l'esdeveniment.  
d) Programa científic.  
e) Memòria descriptiva de l'activitat a realitzar.  
f) Pressupost d'ingressos i despeses, detallat per conceptes. En el pressupost de despeses es farà constar la relació de la totalitat de les despeses, i s'haurà d'especificar per a quines d'aquestes se sol·licita finançament.  
g) Si és el cas, document de compromís de cofinançament.  
h) Si és el cas, composició del comité organitzador.  
i) Si és el cas, informe motivat d'una unitat d'igualtat o entitat amb funcions equivalents en matèria d'igualtat.  
j) Si és el cas, compromís que la relació de ponents serà equilibrada durant la celebració de l'esdeveniment.  
  
Quart. Criteris de valoració  
1. Les sol·licituds seran avaluades segons els criteris i el barem següents:  
a) La qualitat i la rellevància científica de l'activitat que es proposa. En aquest apartat es valorarà que la seua temàtica estiga alineada amb l'Estratègia Europa 2020 i els seus reptes socials (40 %).  
1) Fins a 25 punts: qualitat i rellevància científica de l'activitat que es proposa.  
2) Fins a 15 punts: alineació de la temàtica del projecte proposat amb l'Estratègia Europa 2020 i els seus reptes socials.  
b) Projecció internacional de l'activitat (20 %).  
c) La trajectòria científica de l'investigador responsable en l'àrea de coneixement de l'activitat proposada (20 %).  
d) Composició equilibrada de dones i homes en la relació de ponents (20 %).  
En aquest apartat es valorarà amb 20 punts que la composició és equilibrada quan en el seu conjunt les persones de cada sexe no superen el seixanta per cent ni siguen menys del quaranta per cent i en aquelles àrees temàtiques de l'AEI en què les dones no arriben al 25 %, també es valorarà amb aquesta puntuació, quan la presència de dones en el conjunt de ponents supere el 60 %.  
Perquè aquest apartat es valore, haurà d'aportar-se un compromís que es mantindrà la composició equilibrada quan se celebre l'esdeveniment.  
Quan no siga possible la concreció de tots els ponents, la persona sol·licitant, haurà de reflectir aquesta circumstància i, si la composició serà equilibrada i perquè se li valore, podrà aportar un compromís del fet que la relació de ponents serà equilibrada quan se celebre l'esdeveniment.  
2. Es concediran 10 punts addicionals, a aquells sol·licitants que no hagen sigut beneficiaris d'aquesta subvenció en alguna de les tres anualitats anteriors a la de la present convocatòria.  
  
Cinqué. Justificació  
1. La justificació de les ajudes es realitzarà d'acord amb el que s'estableix en l'article 22 de les bases reguladores.  
2. A més, es justificarà la realització de l'activitat subvencionada mitjançant la presentació dels documents següents:  
a) Memòria de les activitats realitzades.  
b) Programa científic definitiu, fullets, tríptics i cartells.  
c) Edició de les ponències i publicacions que hagen sigut objecte de l'ajuda.  
d) Relació definitiva dels membres del comité científic i dels ponents que han participat en l'esdeveniment.  
e) Si és el cas, document de cofinançament.  
En tot cas, haurà de quedar acreditada en la documentació oficial del congrés i publicacions, el patrocini de la Conselleria d'Innovació, Universitats, Ciència i Societat Digital de la Generalitat. L'omissió d'aquesta obligació suposarà un cas d'incompliment previst en l'article 24.4 de les bases reguladores i podrà ocasionar el reintegrament de les quantitats concedides.  
  
  
Annex XV  
Subvencions per a la promoció   
i dinamització dels parcs científics  
  
Primer. Objecte i característiques de la subvenció  
1. L'objecte de la present convocatòria és la concessió de les subvencions la regulació específica de les quals s'estableix en els articles 101 al 103 de les bases reguladores.  
2. Cada actuació es plantejarà com un projecte individual, el qual s'haurà d'orientar al compliment d'un dels objectius següents:  
- Iniciatives en R+D+I alineades amb els eixos prioritaris de desenvolupament i objectius de l'RIS3-CV.  
- Impuls al creixement empresarial  
- Foment de l'emprenedor  
- Promoció de la innovació  
- Internacionalització i gestió de projectes internacionals  
- Incorporació de noves tecnologies  
- Divulgació de la ciència i la tecnologia  
- Innovació experimental  
- Serveis avançats  
3. L'ajuda tindrà una quantia màxima de 20.000 euros per cada actuació.  
4. L'import de la subvenció podrà finançar els conceptes següents:  
  
a) Material fungible destinat específicament a l'actuació.  
b) Viatges, manutenció i allotjament dels participants en l'actuació, amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
  
c) Ponències, conferències, jornades i presentacions, amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
d) Altres despeses necessàries per al desenvolupament de les actuacions (lloguer de locals, carpes?).  
e) Despeses de traducció i interpretació (equip de traducció simultani, salari traductor).  
f) Despeses d'edició i de difusió del projecte que hauran d'incloure sempre el patrocini de la Conselleria d'Innovació, Universitats, Ciència i Societat Digital de la Generalitat.  
g) Despeses de personal contractat exclusivament per a l'execució del projecte.  
h) Costos de funcionament. Aquesta quantitat ascendirà a un import que es determinarà per l'aplicació d'un percentatge màxim del 15 % sobre la quantitat de despesa executada i justificada per contractació de personal per al projecte, excloent-ne el cost de la seguretat social, per la qual cosa la seua concreció final es realitzarà amb la justificació de despeses de cada anualitat.  
  
Segon. Requisits dels sol·licitants  
Podran ser sol·licitants i beneficiàries d'aquestes subvencions les universitats de la Comunitat Valenciana que tinguen vinculat un parc científic i les entitats gestores d'un parc científic, amb personalitat jurídica pròpia participades per una universitat de la Comunitat Valenciana.  
  
  
Tercer. Sol·licituds i documentació  
1. Les sol·licituds es presentaran del 16 de setembre al 4 d'octubre de 2019, en el lloc indicat en l'apartat cinqué d'aquesta resolució.  
  
2. Les sol·licituds seran presentades pel representant legal del parc científic o pel representant legal en matèria d'investigació de la universitat a la qual estiga vinculat el parc que haja de desenvolupar la línia d'actuació.  
3. L'imprés de sol·licitud anirà acompanyat dels documents següents:  
a) Escriptura de constitució de l'entitat gestora del parc, en el cas de ser el sol·licitant.  
b) Document acreditatiu de la representació legal del parc, en el cas de ser el sol·licitant.  
c) Memòria on es descriga el projecte amb descripció del conjunt d'activitats a realitzar per a la consecució de l'objectiu a aconseguir, en què es reflectirà l'impacte que tindrà el seu desenvolupament i la relació entre aquestes activitats i l'entorn econòmic, amb especial referència als mètodes i procediments que se seguiran i amb descripció del caràcter innovador del projecte en atenció a l'objectiu al qual es vincula i amb cronograma del projecte.  
d) Memòria econòmica, amb descripció de l'estructura de la despesa per al desenvolupament del projecte.  
  
Quart. Criteris de valoració  
L'avaluació de sol·licituds es realitzarà d'acord amb els criteris següents:  
a) Qualitat del projecte previst, per a això es valorarà especialment el seu caràcter innovador d'acord amb l'objectiu al qual es vincula (40 %).  
1) Fins a 20 punts: pla de treball i disseny del projecte.  
2) Fins a 20 punts: caràcter innovador del projecte d'acord amb l'objectiu al qual es vincula.  
b) Àmbit de repercussió de l'actuació. En aquest apartat es valorarà l'impacte i relació entre el projecte plantejat i l'entorn econòmic d'influència del parc (35 %).  
c) Viabilitat i adequació del pressupost segons el projecte a desenvolupar (25 %).  
1) Fins a 15 punts: adequació del pressupost sol·licitat en relació amb les activitats a realitzar.  
2) Fins a 10 punts: adequació del pressupost sol·licitat en relació amb els objectius a aconseguir i el temps de realització.  
  
Cinqué. Justificació  
1. La justificació de les ajudes es realitzarà d'acord amb el que s'estableix en l'article 22 de les bases reguladores.  
2. A més, es justificarà la realització de l'activitat subvencionada mitjançant la presentació dels documents següents:  
a) Memòria de les accions realitzades i dels resultats obtinguts així com la relació de les despeses directament relacionades amb la realització de la línia d'actuació.  
b) Material gràfic utilitzat on conste acreditat el patrocini de la Generalitat.  
En tot cas, haurà de quedar acreditada en la documentació oficial, el patrocini de la Conselleria d'Innovació, Universitats, Ciència i Societat Digital de la Generalitat. L'omissió d'aquesta obligació suposarà un cas d'incompliment previst en l'article 24.4 de les bases reguladores i podrà ocasionar el reintegrament de les quantitats concedides.  
  
  
Annex XVI  
Taules  
  
TAULA I  
RELACIÓ ENTRE TITULACIONS UNIVERSITÀRIES   
I BRANQUES DE CONEIXEMENT  
  
TITULACIÓ BRANCA DE CONEIXEMENT  
Administració d'empreses Ciències Socials i Jurídiques  
Administració i direcció d'empreses Ciències Socials i Jurídiques  
Antropologia Social i Cultural Ciències Socials i Jurídiques  
Arquitectura Tècnica Enginyeria i Arquitectura  
Belles Arts Arts i Humanitats  
Biologia Ciències  
Bioquímica i Ciències Biomèdiques Ciències  
Biotecnologia Ciències  
Ciència i Tecnologia dels Aliments Ciències  
Ciències Ambientals Ciències  
Ciències de l'Activitat Física i l'Esport Ciències Socials i Jurídiques  
Ciències del Mar Ciències  
Ciències Gastronòmiques Ciències  
Ciències Polítiques i de l'Administració Pública Ciències Socials i Jurídiques  
Ciències Polítiques i Gestió Pública Ciències Socials i Jurídiques  
Comunicació Audiovisual Ciències Socials i Jurídiques  
Comunicació i Relacions Públiques Ciències Socials i Jurídiques  
Conservació i Restauració de Béns Culturals Arts i Humanitats  
Criminologia Ciències Socials i Jurídiques  
Criminologia i Seguretat Ciències Socials i Jurídiques  
Dret Ciències Socials i Jurídiques  
Disseny i Desenvolupament de Videojocs i Sistemes Interactius Enginyeria i Arquitectura  
Disseny i Tecnologies Creatives Arts i Humanitats  
Economia Ciències Socials i Jurídiques  
Educació Social Ciències Socials i Jurídiques  
Infermeria Ciències de la Salut  
Espanyol: Llengua i Literatures Arts i Humanitats  
Estadística Empresarial Ciències Socials i Jurídiques  
Estudis Àrabs i Islàmics Arts i Humanitats  
Estudis Francesos Arts i Humanitats  
Estudis Hispànics Arts i Humanitats  
Estudis Anglesos Arts i Humanitats  
Farmàcia Ciències de la Salut  
Filologia Catalana Arts i Humanitats  
Filologia Clàssica Arts i Humanitats  
Filosofia Arts i Humanitats  
Finances i Comptabilitat Ciències Socials i Jurídiques  
Física Ciències  
Fisioteràpia Ciències de la Salut  
Fonaments de l'Arquitectura Enginyeria i Arquitectura  
Geografia i Medi Ambient Ciències Socials i Jurídiques  
Geografia i Ordenació del Territori Ciències Socials i Jurídiques  
Geologia Ciències  
Gestió Comercial i Màrqueting Ciències Socials i Jurídiques  
Gestió i Administració Pública Ciències Socials i Jurídiques  
Història Arts i Humanitats  
Història de l'Art Arts i Humanitats  
Història i Patrimoni Arts i Humanitats  
Humanitats Arts i Humanitats  
Humanitats i Estudis Interculturals Arts i Humanitats  
Informació i Documentació Ciències Socials i Jurídiques  
Enginyeria Aeroespacial Enginyeria i Arquitectura  
Enginyeria Agroalimentària i Agroambiental Enginyeria i Arquitectura  
Enginyeria Agroalimentària i del Medi Rural Enginyeria i Arquitectura  
Enginyeria Biomèdica Enginyeria i Arquitectura  
Enginyeria Civil Enginyeria i Arquitectura  
Enginyeria de l'Energia Enginyeria i Arquitectura  
Enginyeria d'Obres Públiques Enginyeria i Arquitectura  
Enginyeria d'Organització Industrial Enginyeria i Arquitectura  
Enginyeria de Sistemes de Telecomunicació, So i Imatge Enginyeria i Arquitectura  
Enginyeria de Tecnologies de Telecomunicació Enginyeria i Arquitectura  
Enginyeria de Tecnologies i Serveis de Telecomunicació Enginyeria i Arquitectura  
Enginyeria Elèctrica Enginyeria i Arquitectura  
Enginyeria Electrònica de Telecomunicació Enginyeria i Arquitectura  
Enginyeria Electrònica Industrial Enginyeria i Arquitectura  
Enginyeria Electrònica Industrial i Automàtica Enginyeria i Arquitectura  
Enginyeria en Disseny Industrial i Desenvolupament de Productes Enginyeria i Arquitectura  
Enginyeria en Electrònica i Automàtica Industrial Enginyeria i Arquitectura  
Enginyeria en So i Imatge Enginyeria i Arquitectura  
Enginyeria en Tecnologies Industrials Enginyeria i Arquitectura  
Enginyeria Forestal i del Medi Natural Enginyeria i Arquitectura  
Enginyeria Geomàtica i Topografia Enginyeria i Arquitectura  
Enginyeria Informàtica Enginyeria i Arquitectura  
Enginyeria Informàtica en Tecnologies de la Informació Enginyeria i Arquitectura  
Enginyeria Mecànica Enginyeria i Arquitectura  
Enginyeria Multimèdia Enginyeria i Arquitectura  
Enginyeria Química Enginyeria i Arquitectura  
Enginyeria Robòtica Enginyeria i Arquitectura  
Enginyeria Telemàtica Enginyeria i Arquitectura  
Enginyeria i Gestió Empresarial Enginyeria i Arquitectura  
Llengües Modernes i les seues Literatures Arts i Humanitats  
Logopèdia Ciències de la Salut  
Mestre Educació Infantil Ciències Socials i Jurídiques  
Mestre Educació Primària Ciències Socials i Jurídiques  
Matemàtica Computacional Enginyeria i Arquitectura  
Matemàtiques Ciències  
Medicina Ciències de la Salut  
Negocis Internacionals (International Business) Ciències Socials i Jurídiques  
Nutrició Humana i Dietètica Ciències de la Salut  
Odontologia Ciències de la Salut  
Òptica i optometria Ciències de la Salut  
Organització d'Esdeveniments, Protocol i Relacions Institucionals Ciències Socials i Jurídiques  
Pedagogia Ciències Socials i Jurídiques  
Periodisme Ciències Socials i Jurídiques  
Podologia Ciències de la Salut  
Psicologia Ciències de la Salut  
Publicitat i Relacions Públiques Ciències Socials i Jurídiques  
Química Ciències  
Relacions Laborals i Recursos Humans Ciències Socials i Jurídiques  
Sociologia Ciències Socials i Jurídiques  
Tecnologies de la Informació per a la Salut Enginyeria i Arquitectura  
Teràpia ocupacional Ciències de la Salut  
Treball Social Ciències Socials i Jurídiques  
Traducció i Interpretació Arts i Humanitats  
Traducció i Mediació Interlingüística Arts i Humanitats  
Turisme Ciències Socials i Jurídiques  
Veterinària Ciències de la Salut  
  
  
Font: Sistema Universitari Valencià (Proves d'accés a la universitat)   
  
TAULA III  
Desequilibri per raó de gènere per àrees temàtiques   
de l'Agència Estatal d'investigació  
  
 % Dones % Homes Biaix Gènere (pp)  
CIÈNCIES I TECNOLOGIES DE MATERIALS -MAT 13,64% 86,36% 36,36  
ENERGIA I TRANSPORT - EYT 14,69% 85,31% 35,31  
TECNOLOGIES DE LA INFORMACIÓ   
I DE LES COMUNICACIONS - TIC 16,86% 83,14% 33,14  
CIÈNCIES I TECNOLOGIES MEDIAMBIENTALS - CTM 21,20% 78,80% 28,80  
PRODUCCIÓ INDUSTRIAL, ENGINYERIA CIVIL I ENGINYERIES PER A LA SOCIETAT - PIN 23,20% 76,80% 26,80  
CIÈNCIES   
FÍSIQUES - FIS 25,20% 74,80% 24,80  
ESTUDI DEL PASSAT: HISTÒRIA I ARQUEOLOGIA - PHA 28,87% 71,13% 21,13  
PSICOLOGIA - PSI 65,17% 34,83% 15,17  
CIÈNCIES MATEMÀTIQUES - MTM 35,80% 64,20% 14,20  
ECONOMIA - ECO 38,08% 61,92% 11,92  
CIÈNCIES I TECONOLOGIES QUÍMIQUES -CTQ 40,72% 59,28% 9,28  
BIOCIÈNCIES I TECNOLOGIA -BIO 40,77% 59,23% 9,23  
CULTURA: FILOLOGIA, LITERATURA I ARTS - FLA 41,13% 58,87% 8,87  
CIÈNCIES DE L'EDUCACIÓ - EDU 41,95% 58,05% 8,05  
CIÈNCIES SOCIALS - CSO 43,13% 56,87% 6,87  
DRET - DER 44,43% 55,57% 5,57  
CIÈNCIES AGRÀRIES I AGROALIMENTÀRIES - CAA 45,78% 54,22% 4,22  
MENT, LLENGUATGE I PENSAMENT - MLP 54,18% 45,82% 4,18  
BIOMEDICINA - BME 47,73% 52,27% 2,27  
  
  
Font: elaboració pròpia a partir de les últimes dades disponibles en el Sistema Integrat d'Informació Universitària.